text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
Gutegeka kwa Kabiri 28:1-68
28 “Niwumvira ijwi rya Yehova Imana yawe, ugakurikiza amategeko ye yose ngutegeka uyu munsi,+ Yehova Imana yawe azagushyira hejuru akurutishe andi mahanga yose yo ku isi.+
2 Nukomeza kumvira ijwi rya Yehova Imana yawe, iyi migisha yose izaza ikugereho:+
3 “Uzahabwa umugisha mu mugi,+ uhabwe umugisha no mu gasozi.+
4 “Azaha umugisha abana bawe,+ ahe umugisha ibyera mu butaka bwawe, amatungo yawe,+ imitavu yawe, abana b’intama zawe n’ab’ihene zawe.+
5 “Azaha umugisha igitebo cyawe+ n’icyo uponderamo imigati.+
6 “Azaguha umugisha mu majya no mu maza.+
7 “Yehova azatuma unesha abanzi bawe bazaguhagurukira.+ Bazagutera banyuze mu nzira imwe, ariko bazaguhunga banyuze mu nzira ndwi.+
8 Yehova azategeka ko umugisha uba mu bigega uhunikamo imyaka,+ no mu byo uzakora byose;+ azaguha umugisha mu gihugu Yehova Imana yawe agiye kuguha.
9 Nukomeza gukurikiza amategeko+ ya Yehova Imana yawe kandi ukagendera mu nzira ze, Yehova azakugira ubwoko bwe bwera+ nk’uko yabikurahiye.+
10 Amoko yose yo mu isi azabona ko witiriwe izina rya Yehova,+ kandi azagutinya.+
11 “Yehova azaguha kugira abana benshi cyane,+ amatungo yawe yororoke cyane, ibyera mu murima wawe birumbukire cyane+ mu gihugu Yehova yarahiye ba sokuruza ko azaguha.+
12 Yehova azagukingurira ikigega cye cyiza, ari cyo juru, agushe imvura mu gihugu cyawe mu gihe cyayo,+ ahe umugisha ibyo ukora byose.+ Uzaguriza amahanga menshi ariko wowe ntuzakenera kuguza.+
13 Nukomeza kumvira amategeko+ ya Yehova Imana yawe ngutegeka uyu munsi ngo uyitondere kandi uyakurikize, Yehova azagushyira ku mutwe; si ku murizo. Kandi ntazemera ko bagutegeka; uzaba hejuru yabo,+ ntuzigera uba hasi.
14 Ntuzarenge ku magambo yose ngutegeka uyu munsi, ngo uce iburyo cyangwa ibumoso,+ ukurikire izindi mana uzikorere.+
15 “Nutumvira ijwi rya Yehova Imana yawe, ngo witondere amabwiriza n’amategeko yose ngutegeka uyu munsi, uzagerwaho n’iyi mivumo yose:+
16 “Uzaba ikivume mu mugi,+ ube ikivume no mu gasozi.+
17 “Azavuma igitebo cyawe+ n’icyo uponderamo imigati.+
18 “Azavuma abana bawe,+ avume ibyera mu butaka bwawe,+ imitavu yawe, abana b’intama zawe n’ab’ihene zawe.+
19 “Azakuvuma mu majya no mu maza.+
20 “Yehova azaguteza imivumo,+ urujijo+ n’ibihano+ mu byo uzagerageza gukora byose, kugeza igihe urimbukiye vuba ugashira bitewe n’ibikorwa byawe bibi, kuko uzaba warantaye.+
21 Yehova azaguteza indwara y’icyorezo ikubeho akarande, kugeza aho azakurimburira akagukura mu gihugu ugiye kwigarurira.+
22 Yehova azaguteza igituntu,+ guhinda umuriro, gupfuruta, icyokere cyinshi, inkota,+ amapfa+ n’uruhumbu,+ kandi bizagukurikirana kugeza bikurimbuye.
23 Ijuru riri hejuru y’umutwe wawe rizahinduka umuringa, n’ubutaka uhagazeho buhinduke icyuma.+
24 Aho kugusha imvura, Yehova azagusha mu gihugu cyawe ivumbi n’umukungugu. Bizava mu ijuru bikwitureho kugeza igihe urimbukiye.
25 Yehova azatuma utsindirwa imbere y’abanzi bawe.+ Uzabatera unyuze mu nzira imwe, ariko uzabahunga unyuze mu nzira ndwi. Ubwami bwose bwo mu isi buzaterwa ubwoba no kubona ibikubayeho.+
26 Intumbi zanyu zizaribwa n’ibiguruka byo mu kirere n’inyamaswa zo mu gasozi, kandi nta wuzabihindisha umushyitsi.+
27 “Yehova azaguteza ibibyimba byo muri Egiputa+ no kuzana amagara n’ubuheri no gusesa ibintu ku ruhu, kandi ntuzigera ubikira.
28 Yehova azaguteza ibisazi,+ ubuhumyi+ no kujijwa.+
29 Uzagenda ukabakaba ku manywa y’ihangu nk’uko impumyi igenda ikabakaba mu mwijima,+ kandi ntuzagira icyo ugeraho. Uzahora uriganywa, wibwa kandi nta wuzagutabara.+
30 Uzasaba umukobwa undi mugabo amufate ku ngufu.+ Uzubaka inzu ariko ntuzayituramo.+ Uzatera uruzabibu ariko ntuzarusarura.+
31 Ikimasa cyawe kizabagirwa imbere yawe, ariko ntuzakiryaho. Indogobe yawe izashimutwa ureba, ariko ntizigera ikugarukira. Intama yawe izahabwa abanzi bawe, ariko ntuzabona ugutabara.+
32 Abahungu bawe n’abakobwa bawe bazatwarwa n’irindi shyanga+ ubireba n’amaso yawe. Uzahora wifuza kongera kubabona, ariko ibiganza byawe bizabura imbaraga.+
33 Ibizera mu murima wawe n’umusaruro wawe wose bizaribwa n’abantu utigeze umenya.+ Uzahora uriganywa kandi ugirirwa nabi cyane.+
34 Uzateshwa umutwe n’ibyo amaso yawe azabona.+
35 “Yehova azaguteza ibibyimba bikaze cyane mu mavi no ku bibero byombi, bihere mu bworo bw’ikirenge bigeze mu gitwariro, kandi ntuzabikira.+
36 Wowe n’umwami+ uziyimikira ngo agutegeke, Yehova azabajyana+ mu gihugu utigeze umenya, yaba wowe cyangwa ba sokuruza, kandi nugerayo uzakorera izindi mana z’ibiti n’amabuye.+
37 Uzahinduka uwo gutangarirwa+ n’iciro ry’imigani,+ uhinduke urw’amenyo mu mahanga yose Yehova azakujyanamo.
38 “Uzasohora imbuto nyinshi ugiye kubiba, ariko uzasarura bike+ kuko ibindi bizaribwa n’inzige.+
39 Uzatera inzabibu uzihingire, ariko ntuzanywa divayi cyangwa ngo ugire izo usarura,+ kuko zizaribwa n’inyo.+
40 Uzatera ibiti by’imyelayo mu gihugu cyawe cyose, ariko ntuzisiga amavuta kuko imyelayo yawe izahunguka.+
41 Uzabyara abahungu n’abakobwa, ariko ntibazakomeza kuba abawe kuko bazajyanwa mu bunyage.+
42 Ibiti byawe byose n’ibyeze mu mirima yawe byose bizaribwa n’udukoko tuduhira.
43 Umwimukira uri muri mwe azakomeza kugenda akurusha gukomera, naho wowe urusheho kugenda usubira inyuma.+
44 Azajya akuguriza, ariko wowe ntuzigera umuguriza.+ Azaba umutwe mu gihe wowe uzaba umurizo.+
45 “Nutumvira ijwi rya Yehova Imana yawe ngo ukurikize amabwiriza n’amategeko yagutegetse,+ iyi mivumo yose+ izakuzaho, igukurikirane iguhame kugeza aho uzarimbukira.+
46 Izakokama wowe n’urubyaro rwawe, ibe ikimenyetso n’umuburo kugeza ibihe bitarondoreka,+
47 bitewe n’uko uzaba utarakoreye Yehova Imana yawe wishimye kandi ufite umunezero+ wo mu mutima, ku bw’ibyiza byinshi uzaba ufite.+
48 Yehova azaguteza abanzi bawe+ ubakorere ushonje+ kandi ufite inyota, wambaye ubusa kandi uri umutindi nyakujya. Azagushyira ku ijosi umugogo w’icyuma kugeza aho akurimburiye.+
49 “Yehova azaguhagurukiriza ishyanga rya kure,+ riturutse ku mpera y’isi, rize rihorera nka kagoma ibonye umuhigo,+ ishyanga rivuga ururimi utumva,+
50 ishyanga ryarubiye,+ ritazagirira impuhwe umusaza cyangwa ngo ribabarire umusore.+
51 Bazarya amatungo yawe n’ibyeze mu murima wawe, kugeza aho uzarimbukira.+ Ntibazagusigira ibinyampeke, cyangwa divayi nshya cyangwa amavuta, cyangwa imitavu cyangwa abana b’ihene n’ab’intama zawe, kugeza aho bakurimburiye.+
52 Bazakugotera mu migi yawe yose kugeza aho inkuta zawe ndende kandi zikomeye wiringiraga zo mu gihugu cyawe cyose zizagwira hasi. Bazakugotera mu migi yose yo mu gihugu Yehova Imana yawe azaba yaraguhaye.+
53 Icyo gihe uzarya abana bawe, urye inyama z’abahungu n’abakobwa bawe+ Yehova Imana yawe yaguhaye, bitewe n’akaga no kwiheba uzaterwa n’abanzi bawe.
54 “Umugabo w’umutesi kandi w’umudabagizi wo muri mwe, azareba+ nabi umuvandimwe we n’umugore we akunda cyane n’abana azaba asigaranye,
55 kugira ngo atabaha ku nyama z’abana be azarya, kuko nta cyo azaba asigaranye bitewe n’akaga no kwiheba azatezwa n’abanzi bawe bazabagotera mu migi yanyu yose.+
56 Naho umugore w’umutesi kandi w’umudabagizi wo muri mwe, utarigeze akoza ikirenge cye ku butaka kubera ubutesi n’ubudabagizi,+ azareba nabi umugabo we akunda cyane n’umuhungu we n’umukobwa we,
57 kugira ngo atabaha ku ngobyi ivuye mu nda ye no ku nyama z’umwana azaba yabyaye,+ kuko azabirya rwihishwa bitewe no kubura byose, biturutse ku kaga no kwiheba azatezwa n’abanzi bawe bazabagotera mu migi yanyu.+
58 “Nutitondera amategeko yose yanditse muri iki gitabo ngo uyakurikize,+ bityo ngo utinye izina ry’icyubahiro+ kandi riteye ubwoba,+ ari ryo Yehova,+ Imana yawe,
59 wowe n’urubyaro rwawe Yehova azabateza ibyago bikomeye bikwibasire igihe kirekire,+ aguteze indwara zikaze kandi zidakira.+
60 Azaguteza indwara zose zo muri Egiputa wabonye ukagira ubwoba, zikubeho akarande.+
61 Indwara n’ibyago bitanditse muri iki gitabo cy’amategeko, na byo Yehova azabiguteza kugeza aho uzarimbukira.
62 Nubwo muzaba mwaragwiriye cyane mukangana n’inyenyeri zo mu kirere,+ nimutumvira ijwi rya Yehova Imana yanyu muzasigara muri bake cyane.+
63 “Nk’uko Yehova yishimiye kubagirira neza no kubagwiza,+ ni ko Yehova azishimira kubarimbura no kubatsemba.+ Muzarandurwa mukurwe mu gihugu mugiye kwigarurira.+
64 “Yehova azagutatanyiriza mu mahanga yose, kuva ku mpera imwe y’isi kugera ku yindi,+ kandi nugerayo uzakorera izindi mana utigeze umenya, yaba wowe cyangwa ba sokuruza, imana z’ibiti n’amabuye.+
65 Nugera muri ayo mahanga, ntuzagira amahoro+ kandi ikirenge cyawe ntikizabona aho kiruhukira. Yehova azatuma uhakukira umutima,+ atere amaso yawe guhena,+ ubugingo bwawe bwihebe.
66 Ubuzima bwawe buzagera mu kaga gakomeye cyane, kandi uzahorana ubwoba ku manywa na nijoro, utizeye ko uri buramuke.+
67 Mu gitondo uzajya uvuga uti ‘si jye uri bubone bwira!,’ nibumara kwira uvuge uti ‘si jye uri bubone bucya!,’ ubitewe n’ibizaba byagukuye umutima ndetse n’ibyo amaso yawe azaba yirebera.+
68 Yehova azabasubiza muri Egiputa abajyanye mu mato, abanyuze mu nzira nababwiye nti ‘ntimuzongera kuyinyura ukundi.’+ Muzigurisha ku banzi banyu ngo mubabere abaja n’abagaragu,+ ariko ntimuzabona ubagura.”
Yohereze
Yohereze
BIBILIYA-UBUHINDUZI BW'ISI NSHYA
Gutegeka kwa Kabiri 28
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
ISOMO RYA 87
Ifunguro rya nyuma rya Yesu
Buri mwaka Abayahudi bizihizaga Pasika ku munsi wa 14 w’ukwezi kwitwaga Nisani. Pasika yabibutsaga ko Yehova yabacunguye akabavana muri Egiputa, akabajyana mu Gihugu cy’Isezerano. Mu mwaka wa 33, Yesu n’intumwa ze bizihirije Pasika mu cyumba cyo hejuru i Yerusalemu. Barangije gufata ifunguro, Yesu yarababwiye ati “umwe muri mwe ari bungambanire.” Intumwa zarababaye cyane ziramubaza ziti “uwo ni nde?” Yesu yarazishubije ati “ni uwo ngiye guha uyu mugati.” Yahereje Yuda Isikariyota umugati, Yuda ahita ahaguruka arasohoka.
Hanyuma Yesu yarasenze, maze afata umugati arawumanyagura, awuha intumwa zari zisigaye, arazibwira ati “nimurye uyu mugati. Ugereranya umubiri wanjye ugiye gutangwa ku bwanyu.” Yafashe na divayi, arongera arasenga maze ayihereza intumwa ze, arazibwira ati “nimunywe iyi divayi. Igereranya amaraso yanjye, azamenwa kugira ngo mubabarirwe ibyaha. Mbasezeranyije ko muzaba abami hamwe nanjye mu ijuru. Mujye mukora mutya buri mwaka munyibuka.” Abigishwa ba Yesu bo muri iki gihe baracyakora uwo muhango buri mwaka. Uwo muhango witwa Ifunguro ry’Umwami rya Nimugoroba.
Nyuma y’iryo funguro, intumwa zatangiye kujya impaka zishaka kumenya uwari ukomeye kuruta abandi muri zo. Ariko Yesu yarazibwiye ati “ukomeye kuruta abandi muri mwe ajye yitwara nk’umuto muri mwe mwese.
“Muri incuti zanjye. Nabamenyesheje ibintu byose numvanye Data. Ngiye kujya kwa Data mu ijuru. Muzasigara hano, kandi abantu bazamenya ko muri abigishwa banjye, nimukundana. Mukundane nk’uko nabakunze.”
Birangiye, Yesu yasenze Yehova amusaba kurinda abigishwa be bose. Yasabye Yehova kubafasha gukorana mu mahoro. Nanone yasenze asaba ko izina rya Yehova ryezwa. Hanyuma Yesu n’intumwa ze baririmbye indirimbo zo gusingiza Yehova maze barasohoka. Igihe cyari cyegereje ngo Yesu afatwe.
“Ntimutinye, mwa mukumbi muto mwe, kuko So yemeye kubaha ubwami.”—Luka 12:32

robotstxt: allowed

filter: keep


text:
IGICE CYA 11
Ese Yehova aratwumva?
Imana yumva amasengesho yacu. 1 Petero 3:12
Yehova ‘yumva amasengesho’ (Zaburi 65:2). Ashaka ko tumubwira ibituri ku mutima.
Jya usenga Yehova, aho gusenga undi muntu uwo ari we wese.
Hari ibintu byinshi dushobora gushyira mu isengesho. 1 Yohana 5:14
Jya usenga usaba ko ibyo Imana ishaka bikorwa mu ijuru no ku isi.
Jya usenga ubinyujije mu izina rya Yesu kugira ngo ugaragaze ko uha agaciro ibyo yagukoreye.
Jya usenga Yehova umusaba ko yagufasha gukora ibyiza. Nanone ushobora gusenga usaba ibyokurya, kubona akazi, icumbi, imyambaro no kugira ubuzima bwiza.


text:
Abapfakazi n’incike za Jenoside yakorewe Abatutsi bo mu Karere ka Huye mu Murenge wa Karama baravuga ko bishimiye kuba urugero rwiza rw’ubumwe n’ubwiyunge nyamara ngo bari barahaze kubaho ndetse bumva kubana n’abo mu miryango yabiciye ari inzozi.
Aba bategarugori bavuga ko usibye no kubura ababo, bari banahangayikishijwe n’imiberaho kuko Jenoside ikirangira babanaga ari benshi mu byumba by’amashuri bityo akababaro n’ubukene bigatuma badatinya kubwira nabi abagiriye nabi imbona nkubone.
Mu rugamba rukomeye rwo kongera kubaho, aba bategarugori baragaragaza ko bashimishwa n’uko ubu bageze ku rwego rwo kongera kubana n’ababagiriye nabi, aho impande zombi ubu bahuriye mu itsinda UBUTWARI BWO KUBAHO.
Bavuze byinshi ku mateka yabo n’uko babanye n’ababagiriye nabi, ubwo basurwaga n’itsinda ry’Abanyasudani 22 bari baje mu rugendo shuri rwo kwiga inzira y’ubumwe n’ubwiyunge.
Nyuma yo kugaragariza abashyitsi uko urwango rwabibwe rukavamo Jenoside yabasize iheruheru, abagize ubutwari bwo kubaho ni bwo bagaragaje ko basigaye nabo bumvaga barahaze ubuzima.
Ubwo Mukagatare Francoise Umuyobozi w’iri tsinda yabagaragarizaga uko byari byifashe nyuma ya Jenoside yagize ati “Twari mu bwihebe bukomeye ntawe ufite icyo kwambara, ntacyo kurya kandi usanga abenshi twibera mu byumba by’amashuri kubera ko amazu yacu yari yarasenywe.”
Mukagatare avuga ko muri icyo gihe ubuzima bwari bumeze nabi cyane ndetse banibaza impamvu yo kubaho kwabo ntibayibone, ibyo bikaba byaraterwaga ahanini no kubura ababo ndetse n’ubukene.
Ibi kandi uyu muyobozi abihurizaho na Mukamusoni Marie na we watanze ubuhamya aho yagaragaza ko muri icyo gihe no kwinjira mu kiriziya bitari byoroshye.
Mukamusoni yagize ati “Icyo gihe hano hari umupadiri yaratwingingaga ngo tujye mu kiriziya ariko ugasanga umuntu ntanakeneye kujyayo, kuko na ho tuzi ko nta mahoro twahagiriye.”
Mukamusoni yakomeje avuga ko bumvaga kongera kubana n’abo mu miryango yabiciye ari ikintu kitazashoboka.
Yagize ati “Ndibuka ko hari igihe padiri yakomeje kuduhendahenda ngo tujye mu kiriziya ariko kuri bamwe twaje kujyayo koko ariko igihe padiri agira ati ‘mwifurizanye amahoro ya Kirisitu’ wasangaga wicaranye n’Umuhutu ukamubwira uti ‘ayo utanyifurije muri 1994 n’ubundi uyihorere’”
Gusa bavuga ko baje gukomeza kugerageza guhuza ubumwe bagakorera hamwe ndetse mu nzira y’ubumwe n’ubwiyunge bakageraho bakorana n’ababagiriye nabi bireze bakamera ibyaha bakarangiza ibihano ubu bakaba babanye mu mahoro nk’uko byanahamijwe n’umwe mu bakoze Jenoside ukorera muri iri tsinda.
Bavuga ko ubu bishimira ko barenze amateka mabi ndetse baka banafite icyizere cy’u Rwanda rw’ejo ruzima ndetse ngo bakanishimira uruhare bagira mu kongera kunga Abanyarwanda no kubera urugero abanyamahanga, ikintu ngo cyatumye n’Umukuru w’Igihugu Perezida Kagame Paul abashyikiriza igikombe.
Bavuga kandi ko imibereho yabo yanahindutse kuko bakora imishinga myinshi y’ubuhinzi n’ubworozi, ubu bakaba bagiye kubaka amacumbi i Kibeho ku butaka butagatifu kuko bamaze no kuhagura ikibanza.
Benshi mu Banyasudani bagiye bafata amagambo, bashimye cyane inzira y’ubumwe n’ubwiyunge by’abanyarwanda ariko banishimira uruhare Leta yahaye umugore mu gukemura ibibazo byari bishingiye kuri Jenoside.
Iri tsinda barifata nk’inshuri ryigisha ubumwe n’ubwiyunge, aho rigendererwa n’abanyamahanga benshi barimo Abanyamerika, Abanyaburayi n’abandi batandukanye nk’uko byanasonuwe n’Umuyobozi w’Akarere ka Huye wungirije ushinzwe imibereho myiza, Niwemugeni Christine.


text:
Bishop Rugagi Innocent wo mu itorero Abacunguwe, aherutse gusengera umwana wari ufite ubumuga bwatumaga kugenda yifashisha akagare, aramukiza amurokora akayabo kamutangwagaho, dore ko yari yarivuje byaranze kugeza ubwo miliyoni 2 zisaga zari zimaze kumutangwaho.
Bishop Rugagi Innocent wo mu itorero Abacunguwe, aherutse gusengera umwana wari ufite ubumuga bwatumaga kugenda yifashisha akagare, aramukiza amurokora akayabo kamutangwagaho, dore ko yari yarivuje byaranze kugeza ubwo miliyoni 2 zisaga zari zimaze kumutangwaho.
Uyu mwana yakijijwe ubwo burwayi ku itariki ya 19 Nyakanga 2017 ubwo mu Itorero Abacunguwe habaga Iteraniro ridasanzwe Bishop agasengera abarwayi benshi harimo n’uyu mwana.
- Uyu mwana yari amaze igihe kirekire agendera mu kagare
Uyu mwana yari amaze iminsi agendera mu kagare ariko nyuma yo gusengerwa amaguru ye yarakomeye atangira kwiruka no gusimbuka ashimira Imana.
Mbere y’uko asengerwa Bishop Rugagi yabajije umwana niba yizeye kandi yiteguye gukira, ati “Are you ready to walk? (Mbese uriteguye kugenda?)
Umwana na we yahise asubizanya imbaraga nyinshi ati: ’Yeap’ (ashaka kuvuga ngo cyane rwose). Ubwo amateraniro yarakomeje, Bishop akagenda asengera abantu batandukanye.
Haciye akanya uyu mwana abona Bishop asengera abandi, ubanza yaraje gukeka ko Bishop yaba yamwibagiwe ko na we ahari, hanyuma aramubwira ati: Pastor nanjye ndi hano! Bishop yarahindukiye aramureba araseka ati: ”Petit sinakwibagiwe ndaje.”
Ubwo isaha ye igeze rero Bishop yaje kumugarukaho, arangije arasenga cyane, yinginga Imana ngo ihagurutse uwo mwana ave muri ako kagare abashe kugenda, nyuma yo kumusengera Bishop yahise amubwira ngo: "Haguruka uze tugende".
Ubwo umwana yarahagurutse, abantu bose bavuza induru bakomera Imana amashyi, icyakora ku ikubitiro ntiyagendaga neza kuko amaguru yari yarahinamiranye.
Bishop Rugagi yakomeje kumukoresha imyitozo ari na ko asenga Imana, biza kurangira umwana agenze neza cyane, arasimbuka ndetse araniruka, maze abantu batangarira Imana.
Uyu mwana akimara gukira yahise ahobera Bishop ari kurira anagira ati "Pastor Urakoze cyane usengere na Papa na we n’uku ameze amaguru n’amaboko yarazingamye."
Ubwo uyu mubyeyi yabonaga umwana we amaze kugenda, yahise aza yiruka ari kurira ubona byamurenze, umunezero uvanze no gutangara. Yahise abwira Iteraniro ko uko uwo mwana we yari ameze ari nako n’umugabo we ameze.
Umwana yafashe Bishop arakomeza, nyina nawe abonye uko bimeze aza yiruka abasanga. Ikiniga cyarenze uyu mubyeyi n’amarira menshi ati "Bishop mbabarira usengere n’umugabo wanjye".
Mu magambo ye ati: ”Uyu mwana nari maze kumuvuza Amafaranga y’u Rwanda Miliyoni 10 na Magana,… ku Bitaro byitiriwe Umwami Faysal na ho umugabo wanjye we bimaze kuba Miliyoni 13 na Magana,…. Kandi nta gukira namba. None Imana ikaba imukirije ku buntu. Nshimye Imana inkirije umwana, ndagushimye Bishop Imana iguhe umugisha,….”
Bishop yabasezeranyije ko na Papa w’umwana bagomba kumusengera Imana agakira.
Ubwo uwo mwana na nyina batahaga byari umunezero udasanzwe, yaba kuri bombi ndetse n’abandi bose bari bamubonye aza ku kagare, bamusunika yarangiza agataha yigenza n’amaguru ye, atanacumbagira.
Abantu batandukanye barifotoranyije, abandi bakagenda babasuhuza bababwira ngo Imana irabakoreye ishimwe, ihabwe icyubahiro.
Nkindi Alpha
Ibitekerezo
abahakana ko Imana idakora mwese ntibibareba yesu yavuzeko nitwizera tuzakora ibitangaza nkibyo we yakoze ndetse tuzanamurusha ikindi bishop uyu yakoreshwa na satani cyangwa yakoreshwa n Imana ntibibareba kikoze mama w,umwanawe azashima imana ko Umwana yakize kandi yakize Kanda hano umusubize
Uko yesu arari cyera nubuniko akiri kubamwizera.aboyahaye u ubasha yabubahaye nkinvura y'Imana i.baraga zo gukub itahasi i.baraga zu.wanzi sose Kanda hano umusubize
Bene data mwibuke ko na Yesu batamwemeraga kandi yakirije abantu mu maso yabo,ariko nemerako Imana ishobora byose uwo mwana yitwa nde ,atuyehe,afite imyaka ingahe,yaramaze igihe kinganiki avuzwa, Kanda hano umusubize
Hari n'abanyamakuru babonye ikiraka cyo gutangaza izo nkuru z'ibitangaza nange nshidikanyaho. Kanda hano umusubize
Kwizera biruta byose icyubahiro nicyu Witeka amen Kanda hano umusubize
Aba bantu bakora ibitangaza turabarambiwe, ijambo ry'Imana rivuga ko mu minsi ya nyuma benshi bazakora ibitangaza kandi bashaka koreka imbaga. Bajye bajya muri CHUK no mu bindi bitaro bakize indembe ziba zimazemo imyaka. Kanda hano umusubize
Nukuri Imana ishimwe pe kuko ibyo yakoreye uyu mwana Julien rwose ni agatangaza. Kanda hano umusubize
imperuka yageze irabacanira irabarahira Kanda hano umusubize
UK nukuri kwa yes rufite ubutware nubusyobozi kandi yaratubwiyengo tuzakora ibirenze into yakoze past amavutamenshyi nimbaraga Viva ku' mana Kanda hano umusubize
UK nukuri kwa yes rufite ubutware nubusyobozi kandi yaratubwiyengo tuzakora ibirenze into yakoze past amavutamenshyi nimbaraga Viva ku' mana Kanda hano umusubize
wowe uhakana ntiwemera imana.Kuko niba umuntu wikimuga yakize ibindi ushaka nibiki!!Nange uri hanze yaramvuye .Akoresheje gusengera amazi!!Bishop God Bless u°. Kanda hano umusubize
ariko kuki badakiza abo dutuwe tuzi baboneka ahantu hari public noneho wajya kumva ukumva ngumuntu yagendaga mu igare arahagurutse ibyo bintu mubyitondere Kanda hano umusubize
Imana ntidushakisha nitwe tuyishakisha iyo uyishakanye umwete urayibona ujye wigumira muri iyo public uvuga ubwo wenda uzayibona Kanda hano umusubize
baratubeshya Kanda hano umusubize
iyo ni imitwe lbs. umunyamakuru nawe azongere ajye kubasura azagaruke atubwire uko yabibonye. Kanda hano umusubize
Ibi ni byo Yesu WACU ashoboye gusa gusa!Cyakora aragowe uzakora ibi mu buriganya cg mu nyungu ze bwite. Kanda hano umusubize
Uyu mukozi w'Imana afite imbaraga.Jy ndamwemera cyane ahubwo nange uwampuza na we tugafatanya gusenga Imana igakora ibitangaza mu buzima bwange. Jye nemera ko nk'uko mu buzima busanzwe tugira imbaraga zitandukanye ariko no gusenga bimeze bityo umukozi w'Imana nk'uyu akaba yasenga Imana igakora ibitangaza kuko ari ishobora byose. Dufashe usengere igihugu cyacu amatora azayoborwe n'uwiteka kandi Umuyobozi uzatorwa azakorere Imana n'abantu. Imana ikongere imigisha Pastor. Kanda hano umusubize
abobasengera abantu bagakira ntegereje igitangaza cyo kusengera uwacitse akaboko cyangwa uwacitse akaguru hakazaho akandi azaba anyemeje kurusha abandi Kanda hano umusubize
Ntakwizera ugira niyompamvu utamenya ukuboko kw'Imana uko kungana ntakiyinanira Kanda hano umusubize
Ese uwo mu bishop yazadufashije akaza hano mu bitaro turwariye agakora ibyo bitangaza tugakira. Kanda hano umusubize
ibi kugira ngo tubyemere umunyamakuru ajye abanza ajye gushaka amakuru muri uwo muryango amenye niba koko umwana yari arwaye, ajye aho yiga abaze abarimo n'abugana nawe, abaze mu baturanyi batange ubuhamya. naho ubundi tuzajya dukeka ko ari abantu ba bishop baba bizaniye ngo babafashe mw'ikinamico. Kanda hano umusubize
Najye nu kuri mbere yogutanganza amakuru nkayo mujye mubaza mubishakire gihamya gihagije kuko kubyemera biragoye twabonye abateka mutwe mubuhanuzi ndetse no mugusengera abantu bakabikora nkuko ariko arumupango wumwana na bo babyeyi baka mukura ahantu kure bakamurepetesha ibyo azakora nibyo azavuga yabitsinda bakamwishuea amafaranga meshi twarababonye cyane muri kenya nahandi icyindi bantu bimana mubemaso babikora kugirango mubyizere mwamamaze haboneke abayo be beshi NB mubihe byanyuma hazaza ..........nimubona bibaye......ntimuzajye.... mbibarize bwoko bwimana ibimuga kobyabagaho Imana ntiyakoraga?abobahanuzise ntibabagaho? iryo nitera nyuma bakoresha bakabasha kubona ukaba wana kira murako kanya gusa niko bigenda kuko bitavuye ku Mana ni ba mugirago ndabesha mushake wamwana wakize niba akiri muzima Gusa bitavuzeko Imana itabasha gukoresha umuntu wayo agasengera icyimuga ariko abukuri muzabamenyera kumbuto zabo dusubire inyuma gato turebe za vidio zabahanuzi uwomuza bona avugango zana guheshu mugisha .fata igitangaza cyawe acyiira mwizina ryayesu hari? Muzatinye Yesu ahumure ubwokobwe amaso murakoze Kanda hano umusubize
Wowe wiyise kks Niba uri iumuhakanyi ujye wirinda gusuzugura Ububasha bw'Imana. Ibyabaye kuri uwomwana byabaye ou manywa y'ihangu buse babireba. Nina utabyemera uzagende Abe ariwowe ujya kubaza iwabo w'umwana n'aho yoga n'abandi bamuzi. Wari uzi ko ushobora gusuzugura umukozi w'Imana nka master Bishop Rugagi Imana ikaguteza ingorane zituma uyemera ubanje guhangayika? Kanda hano umusubize
uyu pastor aba he he? ndabaza aho asengera. njye ndi mumajyjepfo Kanda hano umusubize
Uyu mupasiteri asengera munsi yokwa Rubangura.uje ikigari wagera nyabugogo ugafata imodoka ikuzana mumujyi uwo waba za wese kwa Rubangura yahakwereka wagera yo naho hafi nikwa Pasteur Rugagi Kanda hano umusubize
IMANA IHABWE ICYUBAHIRO NICYAYO IBIHEBYOSE Kanda hano umusubize
Amen! Icyubahiro cyibe icy' Umwami Imana yo isohoza ibyo yasezeranyije abayizera. Kanda hano umusubize
Imana ishimwe ko yakijije uwo mwana! Kanda hano umusubize
Imanan.ya idanier na meshake na bedenego niyo mana Kanda hano umusubize


text:
Ndabakunda vyaneeeee
ndabakunda weeeee,muri abanyarugwiro pe,Jeanette kagame nimwiza agira umutima mwiza ntiyirata,n’umugore wicyitegererezo.ikinshimisha kurutaho twizihiriza rimwe isabukuru yamavuko,Le 10/08
Ntagushidikanya twaguhawe ni imana ubwiza bwawe ni ibikorwa wakoze ni indashyikirwa
umva nanjye nifuza kubabona peeeee! nkabahobera turi kumwe nkabashimira ubutwari bayoborana igihugu cyacu.aba nibo bakozi b’Imana ureke ababyiyitirira tukabaha amaturo.Nzabagwa inyuma peeeeee
Jye mbifuriza umugishya nokuyoboraneza oyeeeeoyeee
jye ndabakunda cyane.Imana ikomeze ibaturindire.aho ngeze ubu nukubera Bo.
tunejejwe nurugwiro nyakubahwa kagame afitiye abanyarwanda "dore umushumba mwiza wita kuntamaze"
Bigaragaraza Ubuntu bafite. Imana ijye ibagenda imbere muri byose, ibadukomereze ibihe byose. Erega u Rwanda rwacu rufite amahirwe kuko tuyobowe n’umuntu nyamuntu!!!
Perezida wacu Imana izaguhe kuramba uhore utwiyoborera maze u Rwanda rwacu n’abanyarwanda dukomeze dutere imbere
murebe sha ukuntu Yuri mumunyenga na HE na madamu weeeeee ndabemera pee gusa nifuza kuzajya kubasura bakampa icyerekezo gisumbye kucyo nifuza kuko nicara mbarota niyo bansinyira orthography najya nayiseguza kubera Imana Paul Kagame weeeeeeeeeee oyeeeeee genda warakoze pe eeeeee. kuba narize wabimfashijemo ndi umurezi mwiza kuko nange mwandeze asante papa


text:
Nkuko twagiye tubatangariza ibikorwa bya Kigaliwood Photo ikorera kacyiru kuri gale dukomeje kubagezaho ibyiza bijyanye no gufotora mu bukwe ndetse no gufilma ubukwe ndetse na Photo Shooting zimwe abasore n’bakobwa bakunda zigezweho aho ufotorwa amafoto meza ushobora gukoresha ibihe byose bitewe nuko yafotowe ndetse na camera ziba zarafashe ayo mafoto.
Ubu rero Kigaliwood Photo yagushiriyeho Promotion ku bantu bifuza ayo mafoto meza waza kacyiru kuri gake aho dukorera maze tukaguha ibisobanuro bihagije kuko twabonye ko abantu benshi bashaka amafoto meza maze tubashyiriraho ibiciro byoroshye ku bantu 5 buri umwe ashobora gutanga 5000fr mukaba muri nka 5 tukabafotora buri wese akabona amafoto 5 kuri Flash Disk ye akayatwara tukimara kumufotora.
N.B: Mwishyura mbere kuri Studio yacu hanyuma tukabaha umusi tuzajya muri Photo Shooting yanyu mwese.
Muri kigaliwood Photo dukora makeup nziza ku bakobwa bazishaka ndetse na bageni turabarema kuburyo ukubonye atakwemera ko ari wowe azi.
Ibiciro nukumvikana wowe waza cyagwa washaka ibindi bisobanuro wahamagara kuri nomero zacu dukoresha.0788501828+0722501828.
Niba uzi inshuti yawe itegura ubukwe murangire muri kigaliwoood Photo tuzamukorere ubukwe bwe video n’Amafoto meza tubahe DVD y’ubukwe na Album y’ubukwe kandi ku mafaranga make ashoboka, dufite ibikoresho byiza kandi bifite karite isobanutse.
Posted by Alex Masha kuri Rwandapaparazzi.rw kgli
29,078 total views, 0 views today


text:
Israel Mbonyicyambu,ni umuririmbyi w’indirimbo zo kuramya no guhimbaza Imana.Uyu musore ni kenshi ajya avuga umwirondoro we ariko iyo ageze ku by’ubushuti bw’umwihariko ku musore n’inkumi ntakunda kugira icyo abivugaho.
Israel Mbonyicyambu,ni umuririmbyi w’indirimbo zo kuramya no guhimbaza Imana.Uyu musore ni kenshi ajya avuga umwirondoro we ariko iyo ageze ku by’ubushuti bw’umwihariko ku musore n’inkumi ntakunda kugira icyo abivugaho.
Mu gitondo cyo kuri iki Cyumweru taliki 17 Nzeri 2017,ubwo yaganiraga na Fine Fm yabajijwe niba afite umukobwa bakundana nk’umusore ugeze muri icyo gihe maze atangaza ko ntacyo yabivugaho.
Aha yahamije ko iki kibazo akunda kukibazwa ariko akirinda kugisubiza kuko ari umwihariko w’ubuzima bwe(Private Life) kandi bikaba ari mu rwego rwo gutuma abamukurikiranira hafi batamwibazaho byinshi.
Gusa yavuze ko atazi igihe nyirizina azashingiraho urugo,ariko ngo icyo azi neza ni uko icyo gihe kizagera.
Yagize ati"Umunsi umwe ubwo nzabyuka nkumva imbavu zindya , nzamenya ko havuyemo urubavu rwanjye(aseka avuga ko azasanga Imana yamuteguriye umugore bazarushingana."
Uretse iby’ubu buzima bw’urukundo Israel yagize ubwiru,yaboneyeho gutangaza ko ku byerekeye ibihangano ahagaze neza nyuma yo gushyira hanze indirimbo zitandukanye zirimo iyo yise "Amarembo y’Ijuru" aho mu mpera z’uyu mwaka azahuriza abakunzi be Camp Kigali akabataramira byimazeyo.
Icyo ni igitaramo cye cya kabiri gikomeye azaba akoze nyuma y’icyo yigeze gukorera muri Serena hotel ubwo yasozaga amasomo ye mu Buhindi.Icyo gihe ubwo yataramiraga ibihumbi byabari banyotewe kumva umuziki we barishimye birabarenga,gusa abandi batashye amara masa nyuma y’uko babuze aho bicara kuko nta mwanya wari ikiboneka.
Byabaye ngmbwa ko bagaruzwa amafaranga yabo bataha umubabaro ari wose.Kuri iyi nshuro bikaba byitezwe ko noneho bazashira inyota kuko aho kizabera ari ahagari.
Ndacyayisenga Fred
Ibitekerezo
kbs uwo musore imana nikomeze imufashe kko miriki gihe ukundana numukobwa mudasambana akagufata nki kiremba gs harubwo uba umufiteho intego yo kubana nawe arko ntabyumva abona ko utari muzima nanjye mbishoboye sinakundana nabakobwa muricyi gihe Kanda hano umusubize
SHA NDUMURUNDI KANDI NDUMUPORISI, VYUKURI ICO MBONYI YAVUZE, NUKURIPE, CANKE NIMPAMO, HAMA MBONYI NDAMWIPFURIJE IHEREZO RYIZA MUVYIMANA, NOKUYIKORERA CANE Kanda hano umusubize
IMANA IKUZIGAME. KANDI IGUHE UMUGISHA, Kanda hano umusubize
Kimwe n'abandi ba STARS,nta kabuza MBONYI afite ibyo mwita ngo ni "UMUKUNZI". Aba STARS bose baba bafite abakobwa baryamana.Nubwo mubita ngo ni ABAKUNZI babo,ntabwo aribyo.Kuko iyo bamaze kubahaga,barabata bagafata abandi baryamana.Ibyo se nibyo mwita ngo ni ABAKUNZI? Mu cyongereza,bitwa sex objects.Ikirenze ibyo,bibabaza imana cyane,iyo abantu basambana.Nubwo bishimisha millions nyinshi z'abantu,sex izatuma bataba muli Paradizo (1 Abakorinto 6:9,10).Ikibazo nuko abantu,nubwo batunze Bible,ntabwo bemera ibyo ivuga. Abantu birirwa basambana,biba,barwana,bacurana ubutunzi,barenganya abandi,etc... Abantu bagerageza kubaha imana,ni bake cyane.Abo nibo bazarokoka ku Munsi w'Imperuka,bature muli Paradizo (Imigani 2:21,22).Ikindi kibabaza nuko iyo abantu bapfuye,Pastors na Padiri bababwira ko bitabye imana mu ijuru.Nta hantu na hamwe Bible ivuga ko iyo dupfuye tuba twitabye imana.Bible ivuga ko iyo dupfuye tuba tutumva (Umubwiriza 9:5).Ntabwo wakitaba imana kandi utumva.Iyo upfuye wubahaga imana kandi uyikorera,uba uzazuka ku Munsi w'Imperuka (Yohana 6:40).Niba tujya mu ijuru iyo dupfuye,bivuga ko tuba tutapfuye!!! Aho kubabaza imana,tujye twirinda ibyaha.Aba STARS benshi,baretse ubu STAR,biga Bible irabahindura.Ubu bajya mu mihanda bakadufasha kubwiriza abantu mbere yuko IMPERUKA iza.Kubwiriza ni UMURIMO Yesu yasize asabye abakristu nyakuri bose (Yohana 14:12).NIMUKANGUKE. Kanda hano umusubize
Ariko kuberiki burigihe ushinja abantu ubusambanyi?naba KRISTO ngo basambanye ujye witonda gushinja bagenzi bawe nawe wisuzume kuko ukunda kubivuga nkubikora. Kanda hano umusubize
Ndumva ushaka guhakana ko aba STARS badasambana.Wowe noneho tubwire uwo uzi atabikora. Kanda hano umusubize
ABA STARS baratandukana...keretse niba uzi neza ntagukekeranya ibya Israel naho ubundi kubazi Imana yabo, bayubaha, waba star cg umukristo usanzwe uva rwose mu byaha birimo n'ubusambanyi Kanda hano umusubize
JEWE NAVUZEKO NDAMWIPFURIJE IHEREZO RYIZA KKO UBUTUMWA BWAWE BURIMUNDIRIMBO BURAMPEZAGIRA CANE, YESU AGUFASHE,KUVYUMUGENZI ITONDE IMANA IZOBIGUSHIRIRA KURUTONDE Kanda hano umusubize
nukuri twishimira inama muduha kubijyanye n'ubuzima mukomerezaho turabakunda Kanda hano umusubize
Israel Imana ikomeze imwagure muburyo bw'umwuka kandi twishimiye ico gitaramo tumwifuriza Imwiteguro mwiza. Kanda hano umusubize
Israel Imana ikomeze imwagure muburyo bw'umwuka kandi twishimiye ico gitaramo tumwifuriza Imwiteguro mwiza. Kanda hano umusubize


text:
1.4.3. Umurezi w’intangarugero
Musenyeri Hiriti agitangira ubutumwa yabaye mu ishuri akamenya kuyobora no kwigisha cyane. Twavuga ko ubwo buhanga yabukomoye kuri Se wamutozaga kwiga ashyizeho umwete no kunoza impano yo kwandika yamubonagamo.
Uwo mwepisikopi w’imico myiza, yari azi kurera ashyira imbere gutanga urugero rwiza no gukunda abo arera. Uwo mutima wa kibyeyi awukomora kuri nyina umubyara. Bavuga ko uwo mubyeyi, Gatarina, yari umuntu utuje kandi usenga cyane akagirira bose urugwiro n’ubwuzu butangaje mu bana be.
Nk’uko bigaragara mu nyandiko nyinshi twasomye zerekeranye n’amashuri n’amaseminari yagiye atangiza, Musenyeri Hiriti yashyiraga ingufu nyinshi mu kwita kuri abo bana yashakaga guhereza Nyagasani ngo bamamaze Inkuru Nziza ye muri Afurika. Yifuzaga ko abanyura muri ayo mashuri bahava ari abagabo koko bazagirira akamaro Kiliziya n’ibihugu byabo. Ni yo mpamvu yabatozaga kugira umurongo ugaragara bagenderaho, ibyo twakwita disipuline (discipline). Gukunda Yezu Kirisitu mbere ya byose, ni yo soko bagombaga kuvomaho indi mico myiza yose ikenewe kugira ngo abantu bigiremo ubuzima bwuzuye. Inyota y’ibya Yezu Hiriti yari afite, yifuzaga ko n’abandi bose ibagurumanamo bagashaka mbere na mbere uko bakora ugushaka kw’Imana. Intego ye ya gishumba, Sitio- Mfite inyota, itwumvisha icyerekezo gihamye yari afite. Hiriti yifuzaga iteka kurera abana bakaba abantu bakunda ukuri. Yifuzaga ko sosiyete yagira abagabo bahamye bayifasha gutera imbere. Birumvikana ko umurava wo kwiga iby’ubwenge busanzwe wagombaga kubanzirizwa n’umutima wo guharanira ukuri n’ubutungane muri byose. Nta kindi yari agamije mu kwiyuha akuya yigisha amahanga iby’ubuhanga n’ubwenge. (suite…)


text:
Ururabyo ruteye mu kirahuri ni umutako mwiza cyane kuko usanga urwo rurabyo rugaragaza ubwiza ndetse n’imizi yarwo ikarwongerera ubwiza kuko iba igaragara .
Usibye kuba watera ururabyo mu kirahuri ushobora no kurutera mu icupa cyangwa se ikindi kintu cya plastiki kibonerana kuburyo imizi ya rwa rurabyo wateyemo izajya igaragaza ubwiza bwayo iri muri icyi gikoresho.
Uwo mutako ushobora kuwushyira ku meza, ku kabati cyangwa ahandi hantu hose ubona ko ugaragara neza.
Mu rwego rwo kwirinda ko ururabyo rwawe rwuma ni byiza guhora ureba ko amazi adakama mu icupa, ukongeramo andi kandi ugasukamo amazi asa neza kugirango bitazana imyanda muri cya gikoresho bigatuma kitongera kubonerana ngo imizi y’ururabyo igaragare.


text:
Abanyarwanda nibo bavuze ko umutego mutindi ushibuka nyirawo akiwureba; umukobwa yananiwe guhitamo hagati y’umusore ufite amafaranga ariko atari mwiza ku isura n’umusore twakwita Rwema ariko w’umukene maze rimwe bahahurira baje kumusura ahita agwa igihumure barorosa.
Ni inkuru imaze ibyumweru bibiri ibaye mu murenge wa Gikondo, mu karere ka Kicukiro, aho umukobwa w’imyaka 26 wiga muri kaminuza imwe yigenga mu mujyi wa Kigali yahuraga n’uruva gusenya agasurirwa rimwe n’abasore babiri yabwiraga ko akunda bikaba byaranamuviriyemo kubengwa n’abo yatendekaga.
Murekatete (amazina yahinduwe) umukobwa wigana n’uwahuye n’icyo kibazo, ni we wasobanuye uko byagenze.
Murekatete yavuze ko uwo mukobwa yatendekaga abasore babiri, umwe ngo yari afite amafaranga n’akazi keza ariko umukobwa akavuga ko ari mubi adashobora kubana na we ndetse ngo n’iyo bagendanaga mu nzira yabaga yumva afite ipfunwe.
Mu by’ukuri ngo uyu mukobwa ntabwo yakundaga uyu musore habe na mba, ahubwo impamvu atamurekaga ngo ni uko yamuhaga ibyo akeneye byose.
Murekatete yagize ati "Uriya muhungu yita ko ari mubi ni we wari udutunze hano,aduha ikintu cyose,akamugurira icyo yifuza ,yaduhaga n’ibirenze ibyo ababyeyi bacu baduha rwose".
Undi musore uyu mukobwa yatendekaga ari na we yakundaga ngo ni mwiza, ni umushomeri. Yarazaga akakirwa akigendera ntagire ikintu na kimwe ahasiga mu gihe undi we yazaga yikoreye impano zitandukanye.
Murekatete ati " Yewe ni mwiza uwo musore nanjye ndabikubwiye. Ariko yamuzizaga ko nta kintu agira ari uwo kwakirwa gusa mu byo uwo wundi aba yaduhaye .Yari yaranze kumureka kuko yari azi ko ari umushomeri wenda azageraho akabona akazi.”
Kera kabaye rero wa musore ufite ikofi iremereye, ngo yaje kugira ubutumwa bw’akazi hanze maze aza gusezera umukobwa yakundaga. Yaraje arakirwa mbese ibintu birashyuha barishimana karahava, gusa ngo ibyo byishimo ntibyaje gukomeza kuko igihe barebanaga akana ko mu jisho wa musore utagira amafaranga ariko akagira uburanga ngo yarinjiye.
Nyamukobwa ngo akibona uyu musore yinjiye ngo yahise agwa igihumure aradandabirana, abira icyunzwe yitura hasi, hanyuma abo basore bararebana bayoberwa ibibaye batangira kumuhungiza ngo agarure ubuyanja.
Uyu mukobwa ngo bashatse kumujyana kwa muganga aranga arabananira gusa ngo nta jambo yavuze kuko yari yabaye nk’ikiragi.
Murekatete ngo yahise atangira guhatwa ibibazo n’abo basore bamubaza impamvu mugenzi we arabiranye ariko ngo na we yabasabye ko bataha ikibazo bakazagisubiramo nyuma yabanje kwita ku murwayi.
Buri wese muri abo basore yashimangiraga ko uwo mukobwa ari inshuti ye.
Umwe muri aba basore wari waje gusezera umukunzi we kuko yari agiye kujya mu butumwa bw’akazi mu mahanga, ngo yasize yanditse urwandiko rurimo amagambo yo kumutuka no kumukomeretsa ndetse avuga ko ibyabo birangiriye aho.
Wa musore Rwema ngo yakomeje kujya asura umurwayi no kumubaza uko yaramutse ariko na we ngo yaje kumusezerera kuko ngo atashobora gukunda umukobwa w’indyadya ubwira abantu bose ko bazabana akaramata.
Kuri ubu ngo uyu mukobwa yabuze intama n’ibyuma kandi ngo yumva nta n’umwe wamubabarira bitewe n’uko abo basore basanze baziranye, baganira kuri gahunda buri wese yari afitanye n’uwo mukobwa barumirwa.


text:
Ruremire yasanze umugore we i Burayi akomerezayo ibya muzika
Ruremire Focus, Umunyarwanda uririmba mu njyana gakondo yerekeje i Burayi mu gihugu cya Finland asanzeyo umugore we.
Igihe yandeye ntikizwi kuko nawe ubwe ntatangaza igihe nyacyo yagereye muri icyo gihugu. Ariko bishoboka ko ari mu ntangiriro za 2017 yari yaravuye mu Rwanda kuko hari n’ibitaramo yagombaga kwitabira atitabiriye.
Gusa ariko yatangarije Kigali Today ko kujya kuba hafi y’umugore we, ari kimwe mu byatumye ajya i Burayi. Yasobanuye ko kuba urugendo rwe rwaragumye kuba ibanga, ari we wabishatse.
Agira ati “Sinjya nkunda kuvuga iby’ubuzima bunyerekeyeho, cyangwa ubw’umuryango wanjye, ahubwo mbwira Abanyarwanda iby’umuziki.
Kuko mba numva byaba ari ukuvanga ibintu. Nubundi najyaga njya Kampala cyangwa n’ahandi nkamara igihe runaka abantu batazi aho mba cyangwa ibyo mpugiyemo.”
Ruremire umaze igihe kinini yarigaruriye imitima y’abakunzi b’ibihangano gakondo n’indirimbo z’ubukwe, avuga ko ameranye neza n’umugore we unasanzwe yibera muri Finland.
Akomeza avuga ko mu gihe runaka azajya agaruka mu Rwanda gusura abavandimwe ubundi asubire i Burayi.
Avuga ko kandi kuba ari i Burayi nta kintu bizahungabanya ku muziki we kuko ngo azajya akorerayo indirimbo ubundi azohereze mu Rwanda.
Ibitaramo byo ngo azajya abikora yagarutse mu Rwanda. No mu Burayi ngo hari Abanyarwanda benshi bakunda indirimbo za gakondo ku buryo nabo azajya abataramira.
Nyuma yo kugera i Burayi, Ruremire yashyize hanze indirimbo yitwa “Ngwino Utete” irimo amagambo yo guha ikaze umugore mu rugo, amwizeza kumutetesha.
Agira ati “Ku bantu bajya bumva indirimbo zanjye bumva ko amagambo nk’aya ari ibisanzwe, ariko nawe nyine ni umugore, ubwo yakumviraho, nawe aze atete.”
Ibitekerezo ( 1 )
dushimishwa nuburyo mutugezaho inama zubaka mukomereze aho


text:
Yesu yatoranyije mu bigishwa be abantu 12 abita intumwa kugirango bazasigare bakora umurimo, abaha ubutware, intego yariyo kwigisha abantu ko ubwami bwo mu ijuru buri hafi, abaha ubutware bwo gukiza abarwayi,kuzura abapfuye,gukiza ababembe no kwirukana abadayimoni. mu myaka itatu yamaze ku isi agaragara n’amaso y’umubiri.
Yesu yatoranyije mu bigishwa be abantu 12 abita intumwa kugirango bazasigare bakora umurimo, abaha ubutware, intego yariyo kwigisha abantu ko ubwami bwo mu ijuru buri hafi, abaha ubutware bwo gukiza abarwayi,kuzura abapfuye,gukiza ababembe no kwirukana abadayimoni. mu myaka itatu yamaze ku isi agaragara n’amaso y’umubiri.
Yesu yatoranyije mu bigishwa be abantu 12 abita intumwa kugirango bazasigare bakora umurimo, abaha ubutware, intego yariyo kwigisha abantu ko ubwami bwo mu ijuru buri hafi, abaha ubutware bwo gukiza abarwayi,kuzura abapfuye,gukiza ababembe no kwirukana abadayimoni. mu myaka itatu yamaze ku isi agaragara n’amaso y’umubiri.
Bibiliya ivugako Yesu yamaranye n’intumwa ikindi gihe kingana n’iminsi mirongo ine nyuma yo kuzuka abigisha iby’ubwami bw’Imana (ibyakoz 1:3).
Bibiliya iravuga ngo Ijambo ry’umusaraba ku barimbuka ni ubupfu, ariko kuri twebwe abakizwa ni imbaraga z’Imana, kuko byanditswe ngo“Nzarimbura ubwenge bw’abanyabwenge, N’ubuhanga bw’abahanga nzabuhindura ubusa.”
Mbese none umunyabwenge ari he? Umwanditsi ari he? Umunyampaka wo muri iki gihe ari he? Ubwenge bw’iyi si Imana ntiyabuhinduye ubupfu?
Kuko ubwo ubwenge bw’Imana bwategetse ko ab’isi badaheshwa kumenya Imana n’ubwenge bw’isi, Imana yishimiye gukirisha abayizera ubupfu bw’ibibwirizwa. 1 Abakorinto 1:18-21.
Uku niko intumwa za Yesu uko ari 12 zarangije urugendo
1. SIMONI Petero: uyu yari umuvandimwe wa andereya arazwi, uyu niwe wambere wasubije Yesu ko ari umwana w’Imana ikindi azwiho niwe washatse kurwanira Yesu akaba yaranaciye ugutwi umusirikare umwe muri baje gufata Yesu,nyamara kandi ni nawe waje kwihakana Yesu gatatu yikurikiranyije, nyuma yaje kwegurirwa kuyobora intumwa.
Yari uw’i Betisida h’i Galileya yabambwe ku musaraba acuritse kuko yanze kubambwa nk’Umwami we Yesu abasaba ko bamubamba bamucuritse. yaguye i Roma ho mu Butaliyani mu kwezi kwa 6 hagati ya 67 na 68. Abanyamateka bavuga ko ashobora kuba yarapfiriye igihe kimwe na Pawulo kuko ari nabo bashinze itorero I Roma kandi bose biciwe I Roma. (Johani 21:18-19).
2. ANDEREYA: Uyu ni umwe muri ba bandi 2 bumvise Yohana umubatiza avugako abonye Yesu ako kanya bagahita bamukurikira (Yohana1:37). Andereya yakurikiye Yesu ndetse amusabako yamubwiraho acumbitse, akaba yaraje azaniye umuvandimwe we Simoni inkuru nziza yuko babonye Mesiya aramujyana aramumwereka. Yiciwe mu Bugereki aho yabwirizaga ubutumwa bwiza.
Taliki ya 28 Ugushyingo mu mwaka wa 69 nibwo Andereya Yabambwe kandi ngo yarabyishimiye yabambwe ku musaraba udateye nk’iyindi kuko wari ufite ishusho y’inyuguti ya (X) wari uberamye bene iyo misaraba yaramwitiriwe mu gifaransa bayita (croix de saint’Andre).(x-shaped cross) yamaze iminsi ibiri aziritse atarapfa ahubwo abwiriza abaje kumushungera bose, bamaze kuba benshi basabako ahamburwa ku musaraba babikora asigaranye akuka gakeya ahita apfa.
3. YAKOBO: (mukuru): Yakobo we yarazi kwigisha cyane we n’umuvandimwe we Yohana bitwaga abana b’inkuba akaba ari bene Zebedayo, Yishwe na Herode amuciye igihanga, hari muri 44, uyu yapfuye ari uwa kabiri nyuma y’urupfu rwa Sitefano. (Ibyakozwe 12:2).
4. FILIPO: yari uw’I betsayida, uyu niwe wasabye Yesu ko yabereka Data wa twese.Yabambwe ku giti ahitwa i Hierapolis muri Turukiya Akaba yarapfuye muri 54. (Johani 14:9).
5. BARUTOROMAYO: Yari mu bantu bavugagako I Nazareti nta kiza cyahaturuka, nyuma akaba ari nawe wambere wabwiye Kirisito ko ari umwana w’Imana ubwo Yesu yamaraga kumubwirako yamubonye ari munsi y’umutini, Filipo ataramuhamagara(Yohana 1:49). Bivugwa ko bamushishuyeho uruhu ari muzima ubwo bari basanze avuga ubutumwa bwiza, bamaze kumuvanaho uruhu amara iminsi itatu abona gupfa. Yapfuye muri 70.
6. MATAYO: Uyu yahoze akora akazi ko gusoresha, Niwe bitaga Lewi; akaba yaranditse ubutumwa bwiza mbere y’imyaka 10 y’urupfu rwe. yapfuye asogoswe, amakuru avuga ko yapfiriye muri Etiyopiya, hagati y’umwaka wa 60-70 nyuma y’urupfu rwa Yesu.
7. THOMAS: Uyu azwi cyane nk’intumwa ihakana kuberako bagenzi be bamubwiyeko babonye Yesu ntiyabyemera kera abanje kumukoraho akabona n’inkovu zimisumari mubiganza bya Yesu Kristo (Yohana 20:25). Yicishijwe amacumu avuye kuvuga ubutumwa mu buhinde no mu bu Peresi (Iran y’ubu mu mwaka wa 70. mu Ubuhinde umusozi bamwiciyeho barawumwitiriye (witwa St-Thomas)
8. TADEYO (undi Yuda):Uyu niwe wigeze kubaza Yesu Impamvu yaragiye kubiyereka ariko ntiyereke ab’isi (Yohana 14:22). Baramukubise kugera apfuye aho yavugiraga ubutumwa i Mesopotamia, mu mwaka wa 72.
9. YAKOBO (mutoya): Uyu niwe wariwaratorewe kuyobora urusengero I Yerusaremu nyumay’urupfu rwa Yesu. Akaba yarapfuye ahanuwe ku gasongero ku rusengero. Umwaka yapfuyemo ntugaragara mu mateka amuvugaho.
10. SIMONI ZEROTE: uyu amaze kubonako Yesu azutse yagize ishyaka ryo kubwiriza ubutumwa bwiza, akaba yarageze mu bihugu bitandukanye: Egypt, Cyrene, Africa, Mauritania, Britain, Lybia, and Persia . Akaba yariciwe mu gihugu cya Siriya, bamubambye mu mwaka 74.
11.MATIYASI : uyu niwe wasimbuye Yuda wagambaniye Yesu (yapfuye yiyahuye) ibyakozw 1:26. Hari abavugako yaje kuzuza ubuhanuzi buboneka muri Zaburi 109:8,Matiyasi Bamuteye amabuye hanyuma bamuca igihanga mu mwaka 70.
12.YOHANA: uyu niwe wenyine mu ntumwa 12 wapfuye urw’ikirago, bakaba baragerageje kumwica biranga ubwo Bamucaniraga mu ngunguru y’amavuta babonye adapfuye bajya kumuta ku kirwa cya Patimosi hari ku ngoma y’umwami Domitian, kuri icyo kirwa niho yandikiye igitabo cy’Ibyahishuwe kugeza ubwo yagaruwe muri Efeso aho yandikiye inzandiko 3 za Yohana, akaba yarapfuye muri 95.
Izi nizo ntumwa za mbere zabayeho kandi akarusho zo zifite kurusha izindi ntumwa ni uko zo zibaniye na Yesu imbonankubone.
Ibi bitwigisha ko uwamenye KristoYesu aba ari kurugamba nkuko Yobu yabivuze ngo iyo umuntu ari mu Isi n’umubiri aba afashe igihe mu ntambara. Bityo rero mukomere kandi mukomezanye kuko urugamba rurakomeje.
Ni koko iyi nzira irafunganye ariko tugomba kuyinyuramo nkuko twabyiyemeje. Isi izakurwaho niyo mpamvu rero ibyo tuhakorera bikwiriye kuba byiza, twitegurako igihe kimwe tuzacirwa imanza kubyo twakoze. Duharanire guha ubuzima bwacu Imana no kuyikorera kugira ngo umunsi yaduhamagaye tutazakorwa n’isoni. Nubwo dupanga imishinga yacu nkabazabaho imyaka igihumbi ariko dukwiye guhora twiteguye tugakorera Imana nkabazapfa ejo.
Ibitekerezo
Mu byukuri,Bible ivuga ko abakristu nyakuri bose bagomba GUTOTEZWA.Bisome muli 2 Timote 3:12.Impamvu batotezwa,Yesu yarayivuze.Nuko batandukanye n'abisi (worldly people).Bisome muli Yohana 15:18,19.Ntabwo bajya muli politike no mu ntambara z'isi.Ahubwo ubabwirwa nuko bajya mu mihanda bakabwiriza Ubwami bw'imana nkuko Yesu yasize abasabye muli Matayo 24:14.Abakristu nyakuri bose bagomba kwigana Yesu bagakora uwo murimo.Bisome muli Yohana 14:12.Kuba batajya muli politike,bibabaza abandi bantu.Urugero,muli 1986,abayoboke hafi ya bose b'iryo dini riba mu Rwanda ntashaka kuvuga izina,barafunzwe,baratotezwa kubera kwanga kujya mu ishyaka rya president Habyarimana.Andi madini yose yajyagamo.Icyo gihe,Habyarimana bamufataga nk'ikigirwamana.Bakamuririmba (animation),ndetse bakambara n'ifoto ye mu gatuza. Abantu bagize iryo dini rirangwa no kwigana Yesu n'abigishwa be,riratotezwa cyane ku isi.Hitler,STALIN,president Kamuzu Banda wa Malawi,etc...,bishe abayoboke babo benshi.N'ubu batotezwa ku isi hose.Nyamara usanga ari abanyamahoro.Barangwa no kujya mu mihanda ku isi hose bakabwiriza ko amizero y'isi ari Ubwami bw'imana gusa dutegereje nkuko Bible ivuga muli Daniel 2:44.Abarigize nta na rimwe basaba icyacumi.Babwiriza ku buntu nkuko Yesu yavuze muli Matayo 10:8. Kanda hano umusubize
imana ihabw icubahiro nawe mwene data ikongere inkomezi kugira ubandanye ukora umurimo w Uhoraho Amen Kanda hano umusubize
Aya mateka atwereka neza ko IBYO INTUMWA ZIGISHAGA ATARI IBIHIMBANO. >>Zigishaga ko YEZU YAZUTSE , ZIKAMUBONA ,ZIKAMUKORAHO, ZIGASANGIRA NAWE, nyuma AKAZAMUKA MU IJURU zimureba n'amaso yazo, Abamarayika bakazibonekera, Bakazibwira ko YEZU AZAGARUKA NK'UKO ZIMUBONYE AGENDA. (Ibyakozwe.1:9-11) >> ESE IZI NKURU NI IBINYOMA BYAHIMBWE N'INTUMWA za Yezu ? >> ESE WOWE WAHIMBA IBINYOMA UKEMERA NO KUBIZIRA, UKICWA URUPFU RW'AGASHINYAGURO NKA RURIYA ? >>KUBESHYA BIRASHOBOKA RWOSE, cyane cyane IYO UFITEMO INYUNGU. Ariko se NI NDE WAKWEMERA GUPFIRA IBINYOMA YAHIMBYE we ubwe ? *KUBA INTUMWA ZARISHWE ZIZIRA UBUTUMWA ZABWIRIZAGA, ni igihamya simusiga ko ibyo zigishaga, Zivuga ko ziboneye n'Amaso yazo, ARI UKURI RWOSE, KUKO NTA MUNTU NUMWE WAKWEMERA GUPFIRA IBINYOMA yahimbye we ubwe. >> Twagakwiye GUHINDA UMUSHYITSI imbere y'ubu butumwa bwiza bwa Yezu Kristu, Bwasasiwe amaraso angana kuriya. >>UKERENSA UBU BUTUMWA AZABONA ISHYANO. >> TWIRINDE KANDI KUTABUGOREKA, TUBUVUGE MU MWIRERE WABWO, nk'uko bwanditswe n'intumwa za Yezu Kristu mu byanditswe bitagatifu. (1Kor.15:1-2 / 1Kor.4:6 / Galat.1:6-9 /Ibyahishuwe.22:18-19 ) Kanda hano umusubize


text:
Ni igitaramo abenshi bari bafitiye inyota dore ko amasaha cyagombaga gutangiriraho yageze icyumba cyari cyateguwe gisendereye abantu bari bakereye guhemburwa n’ivugabutumwa ry’indirimbo za New Melody n’iz’abahanzi barimo Simon Kabera na Dominic Ashimwe bari bagitumiwemo.
Abitabiriye iki gitaramo cyiswe ‘Selah Concert’ cyari kigamije ‘Kongera gutekereza ku byo Imana yabakoreye’ bahembuwe n’umwuka wo guhimbaza hifashishijwe ibyuma birenga n’indirimbo zinyura amatwi zaharirimbiwe.
New Melody yari itegerejwe na benshi yageze ku ruhimbi ahagana saa 17 n’iminota 13 yakiranwa ubwuzu n’abari muri Serena Hotel bahise bitera mu bicu batangira guhimbaza no kuramya Imana mu ndirimbo zayo zitandukanye zirimo ‘Nimuze Dushime’, ‘Sogongera’, ‘Usiogope’, ‘Akira ihumure’, ‘Izi amazina yacu’ n’izindi.
Aba baririmbyi bamaze isaha n’iminota irenga 28 ku ruhimbi mbere y’uko iteraniro ryakira mu buryo budasanzwe umuhanzi Dominic wongeye kwerekwa urukundo rudasanzwe mu ndirimbo ze zubatse izina hambere zirimo ‘Ashimwe’, ‘Nemerewe kwinjira’, ‘Ndishimye’, zose yafatanyaga kuririmba n’abitabiriye iki gitaramo ijambo ku rindi.
Igitaramo kigana ku musozo byahinduye isura, Simon Kabera wari umaze umwaka atari mu Rwanda yongera gusabana n’abakunzi b’ibihangano bye byururukije imitima ya benshi mu ndirimbo zizwi nka ‘Ku musaraba w’isoni’, ‘Hari inshuti nabonye’ n’izindi.
Umuyobozi wa New Melody, Neema Marie Jeanne yatangaje ko Imana yabatunguye mu gitaramo cyabo kikagenda neza.
Yagize ati “Imana yaduteye iteka, yarengeje ibyo twibwiraga. Byabaye byiza, twagize ibihe byiza muri rusange. Nabonye umunezero mu bantu kandi Imana yakoze ibitangaza.”
Yakomeje agira ati “Uburyo twagiranye ibihe byiza n’abantu bitabiriye iki giterane numvise ari nk’ijwi ry’Imana ryavugaga ngo mukore, mukore, mugire vuba; burya iyo Imana iguhamagaye iguha abakumva, iguha amatwi. Ikintu gikomeye dushima Imana ni uko twatangiye umurimo wayo tukaba tukiriho. Ni ibintu biduha ibyiringiro ko ikiturinze ndetse ko umugambi wayo kuri twe ari muremure.”
Neema yashimiye abitabye umuhamagaro wabo bakaza mu gitaramo anabasaba ko ibitekerezo byabo byaganzwa n’Imana muri gahunda zabo za buri munsi.
Abazwi muri muzika y’indirimbo zihimbaza Imana na bo bakuye ingofero
Dominic Ashimwe, umwe mu bahanzi bakomeye mu ruhando rwa muzika ihimbaza Imana mu Rwanda yatangaje ko intego yo guhembura abantu no kubafasha kwakira ubuzima bushya mu by’umwuka yagezweho muri iki gitaramo.
Yagize ati “Mu gitaramo nk’iki mba nifuza kubona abantu bahinduka mu buryo bw’umwuka, hano twabibonye kandi ni ibyo gushimirwa Imana. Njye nabikunze cyane kuko iki gitaramo cyari gifunguye kuri buri wese. New Melody yagize iyerekwa ryagutse ifasha abantu kwiyumvisha ko gukorera igitaramo muri Serena atari ngombwa ko kiba cyishyuje. Impinduka zigomba kuba ku bantu bose, nkuko Kirisitu yasabye abantu bose kumuzaho batazanye ifeza cyangwa izahabu. Bigaragaza ko umurimo w’Imana uri kwaguka mu buryo butandukanye.”
Dominic Ashimwe waherukaga gukora igitaramo gikomeye mu 2016 yari yise ’The Victory’ na we yashimangiye ko yishimiye uko yakiriwe muri ’Selah Concert’.
Yagize ati “Nakozweho cyane n’uburyo abantu bongeye kunyereka urukundo. Byangaragarije ko Imana iri kumwe nanjye. Natunguwe n’uko indirimbo nka ‘Nemerewe kwinjira’ nakoze mu 2009, igikora ku mutima wa benshi kandi ko igikomeje kubohora benshi.”
U Rwanda mu biganza by’Uhoraho
Abitabiriye iki gitaramo bafashe umwanya wihariye bashyira u Rwanda mu biganza by’Imana bayiruragiza mu myaka izaza by’umwihariko mu bihe by’amatora y’umukuru w’igihugu uzaruyobora mu myaka irindwi iri imbere ateganyijwe kuya 4 Kanama 2017.
Pasiteri Tuyisenge Jean Pierre ukomoka mu Burundi ari na we wabwirije ijambo ry’Imana yatangaje ko bafite icyizere ko Imana izitamurura amatora akagenda neza.
Yagize ati “Twizeye ko bizagenda neza kuko no mu bindi byiciro byanyuze mu mucyo. Imana iyo yemeye ko abera bazamura isengesho ntabwo yakwanga ibyo tuyisabye. Mbifitiye icyizere ko Imana itwemereye ko bizagenda neza. Kandi hari n’ibindi bigiye kugenda neza.”
Uyu Munyarwanda umaze imyaka umunani akorera ivugabutumwa mu Burundi yatangaje ko abakirisitu basabwa gutuza gusa ibindi bakabiharira Imana ari nako bimeze ku batifuriza u Rwanda amahoro kuko Imana irufiteho umugambi mwiza.
Mu mezi ataha New Melody ifite ibikorwa bindi by’ivugabutumwa byo gushima Imana ndetse n’iby’urukundo bitandukanye.
New Melody yashinzwe muri Mata 2012, ibumbiye hamwe abasaga 40 baturuka mu madini ya gikirisitu atandatu. Iri tsinda ryo kuramya no guhimbaza Imana rimaze gusohora indirimbo zirenga 30.
Amafoto: Moses Niyonzima


text:
UBWIRU BW'UKWIZERA
1 Petero1:3-12," kugira ngo kwizera kwanyu kugaragare ko kurusha izahabu igiciro cyinshi (kandi izahabu nubwo ishira igeragereshwa umuriro), kandi kugira ngo kwizera kwanyu kugaragare ko ari uk’ukuri, amaherezo kuzabahesha ishimwe n’ubwiza n’icyubahiro ubwo Yesu Kristo azahishurwa…Kandi bahishurirwa yuko batabyiyerekewe ahubwo ko ari mwe babyerekewe. Ibyo none mumaze kubibwirwa n’ababwirije ubutumwa bwiza, babwirijwe n’Umwuka Wera woherejwe ava mu ijuru, kandi ibyo abamarayika babigirira amatsiko bashaka kubirunguruka."
Abamarayika batangazwa nabizera uburyo bubaha,bakunda kandi bakizera Imana batarayibona .Hari kimwe cya gatatu cy'abamarayika baciriweho iteka birukanwa mw'ijuru kubera kwigomeka ku Mana nubwo bayibonye ariko ntibyababujije kutayubaha.
Yohana 1:18," Uhereye kera kose nta muntu wigeze kubona Imana, ahubwo Umwana w’ikinege uri mu gituza cya Se, ni we wayimenyekanishije. "
Abamarayika kubona abana b'abantu batarabona Imana amaso ku yandi bayitinya kandi bagendera mu bwizerwa imbere yayo,birabatangaza kubona abo bizera bafungurira imitima yabo kuramya Imana batarabona.Uretse ko ibyo bidakwiye gutuma twumva ko turi hejuru y'abamarayika kuko Imana ariyo ishyira muri twe gukora ubushake bwayo no kuyizera.
Abafilipi 2:13," kuko Imana ari yo ibatera gukunda no gukora ibyo yishimira. "
Icyubahiro nicy'Imana yo yatwiyegereje kubw'ubuntu bwayo tubona agakizi binyuze mu kwizera Yesu Kristo.Ubu ni ubwiru bukomeye tugomba kugundira.
Abefeso 2:8-9," Mwakijijwe n’ubuntu ku bwo kwizera, ntibyavuye kuri mwe ahubwo ni impano y’Imana. Ntibyavuye no ku mirimo kugira ngo hatagira umuntu wirarira, "
Imana izi ingano y'ukwizera muri buri wizeye wese kandi ntiyakwemera ko tugerwaho n'ibigeragezo tutabasha kwihanganira ,ariko ibigeragezo bifite umumaro wo kugerageza kwizera kwacu kubw'icyubahiro cy'Umwami Mana.
Tugomba amashimwe menshi Imana yaduhaye kwizera muri Yesu Kristo kubw'agakiza kacu.Niba twizera uyu munsi tukaba tucyatura ko Yesu Kristo ari Umwami ,tukaba duhagaze mu kwizera byose ni kubera ubuntu ntagereranwa bw'Imana budukiza urupfu rw'iteka rutegereje abatizera Imana.
1 Petero 1:6-7," Ni cyo gituma mwishima, nubwo ahari mukwiriye kumara igihe gito mubabazwa n’ibibagerageza byinshi, kugira ngo kwizera kwanyu kugaragare ko kurusha izahabu igiciro cyinshi (kandi izahabu nubwo ishira igeragereshwa umuriro), kandi kugira ngo kwizera kwanyu kugaragare ko ari uk’ukuri, amaherezo kuzabahesha ishimwe n’ubwiza n’icyubahiro ubwo Yesu Kristo azahishurwa. "
Hariho ibigeragezo bigera ku bantu bose nk'ibyago runaka ku gihugu,kugabanya abakozi bitewe nibibazo by'ubukungu n'ibindi ariko hari n'ibigeragezo biza kugerageza abizeye,ibi bigeragezo byo kwizera bizaza gusa igihe wizeye Yesu Kristo.Rero muri uru rugamba rwo kwizera ukwiriye kumenya gutandukanya neza ibigeragezo rusange(bizira bose abizeye n'abatizeye) n'ibigeragezo biza kuko twizeye Kristo;ibi bizadufasha kurwana neza tudahusha.
Iyo ikigeragezo ari rusange dusengera ubwenge budushoboza kucyitwaramo neza ariko kije kubera kwizera kwawe muri Yesu Kristo ugomba kurwana iyo ntambara yo mu mwuka uzirikana ko Imana itaneshwa irwana ku ruhande rwawe.
Umwanditsi


text:
Tumenye ZIP, ibyiza byayo n’ imikorere y’ ibibitswe murubwo buryo
More in Tech-Terms
- Menya gutandukanya HTTP na HTTPS ndetse n’ imikorere yabyo
- Tumenye ZIP, ibyiza byayo n’ imikorere y’ ibibitswe murubwo buryo
- Bookmark : Sobanukirwa icyo aricyo n’ uburyo ikoreshwa
- Sobanukirwa na File Extensions (ubwoko bw’ ibifungurwa na mudasobwa)
- Sobanukirwa porogaramu za mudasobwa zitwa OpenSource
- Sobanukirwa imikorere ya ’Firewall’ mukurinda umutekano wa mudasobwa
- Sobanukirwa akamaro k’ ibice byose bigaragara kuri mudasobwa
Zip ni file ishobora kubika izindi files nyinshi zegeranyijwe kugirango byoroshye uburyo bwo kuzibika binafashe mu kubungabunga umutekano w’ ibibitswe murubwo buryo.
Iyo ukoze compression ya file uba wegeranyije ibiyigize byose mu buryo butuma uburemere bwayo bugabanuka bityo umwanya yatwaraga mu bubiko ukagabanuka. Kugirango wongere usubize file mu buryo busanzwe ugomba gukora Unzip cyangwa Unpack kuri file wari washyize mu buryo bwa Zip.
Ushobora gukora Zip files ukoresheje porogaramu za mudasobwa nka Winzip cyangwa Winrar.
Inyungu zo gukora Files Compression
Hari inyungu nyinshi zo gukora files compression, zimwe murizo ni izi zikurikira :
1. Kohereza ibintu byinshi bibumbiye hamwe hifashishijwe Compression
Icyambere nuko iyo wohereje email ifiteho attachment iri mu buryo buri compressed, uba wiyorohereje ndetse worohereje n’ umuntu woherereje iyo email mu bijyanye n’ igihe biri butware ndetse n’ ubureme mu kuyohereza ndetse no kuyakira. Byoroshya igikorwa cyo kohereza no kwakira ubutumwa. Kurundi ruhande , uyakiriye abasha gukora download vuba cyane kuberako uburemere buba bwagabanukiye muri compression. Ushobora guhuriza hamwe files nyinshi zikaba file imwe yegeranyijwe, ibi bituma byoroha kuba wayikoresha ibindi bicyenewe.
Tuvuge ko yenda ushaka nko koherereza umuntu documents ziri muri Word zigera ku 10. Uramutse uzishyize mu buryo buri compressed byatuma ubona file imwe izibumbiye hamwe, ukaba ariyo wakorera attachment aho kuba wagenda ukora attachment ya buri file. Imbogamizi imwe yazamo nuko biba bisaba ko umuntu wohererejwe iyo compressed file agomba kuba afiite porogaramu yamufasha gufungura ibyo yohererejwe kuko abaye atayifite ntiyabasha kubifungura.
2. Bifasha mu kubungabunga umwanya w’ ububiko
Iyo ubitse ibintu byinshi mu buryo bwa Compressed, bigufasha cyane mu kubungabunga ubibiko kuri mudasobwa. Ushobora gukora compression kuri files udakunze gukoresha cyane.
3. Bifasha mu kongera umuvuduko wa mudasobwa
Ubu buryo nabwo bushobora kugufasha kongera umuvuduko wa mudasobwa yawe. Impamvu nuko burya iyo ububiko bwa mudasobwa buri gukoreshwa neza bifasha mudasobwa kongera umuduko.
Porogaramu zizwi cyane zifasha mu gukora Zip file
Hari porogaramu nyinshi cyane zamenyekanye zifashishwa mu gukora compression na decompression. WinZip na WinRar nizo zamenyekanye cyane. Akenshi inyito za compressing na zipping zikunze gukoreshwa kimwe, impamvu nuko WinZip yamenyekanye cyane kurusha izindi. Ushobora gukora download ya Winzip ku buntu hanyuma ugakora installation yayo muri mudasobwa. Umaze gukora installation, kora right-click kubintu ushaka guhindura murubu buryo, uzahita ubona amahitamo menshi uhabwa kugirango ukore compression, hamwe muriho haaba hari "Winzip"
- Mugihe ufite Operating system ebyiri cg nyinshi muri mudasobwa, ushobora guhagarika izo udashaka ko zigaragara
- Videwo, amafoto nibindi byo kuri facebook ushobora kubibika ukazongera kubibona bitakugoye. Reba uko wabikora
- Utuntu tw’ ubwenge ukwiriye kumenya kuri whatsapp
- The causes of Heating Issues to android smartphones and How to Avoid them
- Kudownloadinga biragutindira ? Bicyemure ukoresha izi porogaramu zituma binyaruka
- Menya itandukaniro hagati ya CD-R, CD-RW, DVD-R, DVD+R, na DVD-RW
- Useful Keyboard Shortcuts for Windows Computers
- What’s the Best Way to Back Up My Computer ?
- Ushobora kubona nimero za telefone ushaka kuri internet bitakugoye
- Guhora ucometse mudasobwa ku mashanyarazi haricyo bitwaye ?


text:
Bamwe mu bahinzi b’inyanya n’ibindi bihingwa bahinga mu kibaya cya Matimba mu Karere ka Nyagatare mu Ntara y’Iburasirazuba barasaba ko bafashwa kugira ngo umusaruro w’ibihingwa byabo urusheho kubinjiriza.
Ibyo aba bahinzi bifuza nyuma y’uko Leta yabafashije kuhira imyaka yabo
1. Kugaruza ayo bashoye
Rusingizandekwe Paul umuhinzi w’inyanya mu kibaya cya Matimba yabwiye abanyamakuru ko ashimira Leta y’u Rwanda yabazaniye imashini zivomera imyaka mu murima, ikibazo bafite ari uko bataratangira kwinjiza uko bikwiye.
Rusingizandekwe yakomeje avuga ko iyo ihinga ryagenze neza hari ubwo ashora miliyoni eshatu mu buhinzi bw’inyanya akunguka miliyoni imwe cyangwa se imwe n’igice ati “hari nubwo inyanya zera cyane igiciro kikajya hasi”.
Uyu muhinzi yakomeje agira ati “hari ubwo nshora nkabona ari munsi yayo, hari n’ubwo inyanya zera igiciro kikajya hasi”.
2. Guhunika inyanya ku buryo burambye
Aba bahinzi barasaba ko ni ba bishoboka bashakirwa uburyo Inyanya zabikwa ntizangirike kuko iyo zeze ari nyinshi bazigurisha bahenzwe kuko kuzibika bidashoboka.
Mugenzi Isaac Perezida w’abahinzi, borozi b’Umuvumba bahinga mu kibaya cya Matimba , yavuze ko koperative yabo yavutse muri 2012, ariko ikibazo bafite ubu ari uko bahingira rimwe n’imyaka ikerera rimwe n’isoko rikaba rimwe bityo babonye icyatuma bahunika Inyanya beza ari byo byabafasha.
Mugenzi Isaac Perezida w’abahinzi, borozi b’Umuvumba yakomeje avuga ko guhuza ubutaka no kuhira hifashishijwe imashini zabugenewe ari byo byabagiriye akamaro kuko batangiye beza toni eshatu ariko ubu bageze hagati ya toni eshanu cyangwa zirindwi.
3. Ikibazo cy’umuriro
Rusingizandekwe Paul umuhinzi w’Inyanya n’Ibigori mu kibaya cya Matimba avuga ko bakunda kuhira imyaka mu ijoro bityo hari ubwo umuriro uba mwinshi ukifunga, ariko muri Gicurasi nta kibazo bagize cy’amazi.
Ikindi aba baturage bavuze ni uko hari ubwo bigeze gufungirwa umuriro kuko icyo gihe Ikigo cy’Igihugu cy’Ubuhinzi (RAB) cyari cyatinze kwishyura REG. Aba bahinzi bifuza ko ibyo bitakongera kuko imashini zuhira amazi zikoreshwa n’umuriro.
Bigirimana Aimable umukozi wa RAB ushinzwe gahunda yo gutanga amazi mu kibaya cy’ahareshya na hegitari 900 nawe yemeye hari ubwo haba ikibazo cy’umuriro kuko hari ubwo uba mwishi cyangwa ukaba muke ati “ikibazo cy’umuriro ntuguma hamwe hari ubwo uba muke ubundi ukaba mwinshi Volte ari 380 cyangwa 410, ntibikunda kubaho”.
Gusa yakomeje avuga ko icyo kibazo cy’umuriro kidakabije.
Muri iki kibaya cya Matimba na Musheri abaturage bahinga inyanya, ibigori, soya n’ibishyimbo.
Ku bahinzi b’inyanya bo bavuga ko akazi kabo gasaba kwihangana kuko hari ubwo bunguka ikindi gihe bagahomba.


text:
‘’Kuko nugururiwe irembo rinini rijya mu mirimo ikomeye kandi abandwanya bakaba benshi ‘’1 Abakorinto 16:9
Umwe mu migambi ikomeye y’Imana ni uguha umwana w’umuntu agakiza. Imana yifuza ko abamaze kubona agakiza bagira imyumvire nk’iyo ishaka ko babamo kandi bayubaha bakanashaka uko abandi bagera ku gakiza . Ibyo nta bundi buryo byagerwaho uretse kubwira abatarakizwa ubutumwa bwiza no kubahindura kuba abigishwa ba Yesu Kristo.
Kugira ngo dusohoze umugambi w’Imana ni uko ikingurira buri wese umuryango w’umurimo we mu kwagura ubwami bwayo. Ibyo Imana ishobora yaba mu nsengero, aho dutuye, aho dukorera ndetse no mu mahanga yose. Uruhare rwacu ni ukumenya ko igihe cyose tubonye uburyo tudakwiye kubupfusha ubusa ahubwo tukabubyaza umusaruro tuvuga ubutumwa bwiza.
Nk’abakristo umurimo ukomeye tugomba gukora hano ku isi ni uwo gufasha abatarakizwa kumenya ko Yesu yabacunguye maze nabo bagakizwa. Abantu bose Imana ibafitiye umugambi mwiza ko bahinduka abana b’Imana, bakareka kuba ibyigenge ahubwo bakagandukira Imana Data n’Umwana wayo, Yesu Kristo. Iyo twemeye umuhamagaro w’Imana iduhaye yo ubwayo idushakira ibyo dukeneye kugirango tubashe gusohoza iby’uwo muhamagaro.
Ibi ariko ntibibuza ko ushobora guhurira n’intambara cyangwa se ibibazo bitandukanye mu murimo w’Imana. Ariko umuntu iyo yemeye ko ari Imana imuhamagaye akwiye kwizera ko izamushyigikira mu muhamagaro kuko habamo intambara nyinshi zitandukanye ariko ikiza umuntu wayo muri byose. Imana yateguriye buri wese umurimo agomba gukora mu bwami bwayo. Kuko turi abo yaremye ituremeye imirimo myiza muri Kristo Yesu , iyo Imana yiteguriye kera ngo tuyigenderemo. Abefeso 2:10.
Dukwiye kureka kuyoborwa n’ibyo twe dushaka ahubwo tukayoborwa n’Umwuka wera akaba ariwo utwereka inzira dukwiye kunyura, maze tukabashishwa kugera ku mugambi w’Imana.


text:
Ibikoresho ku bantu 4 :
Imiteja g 300
Karoti g 250
Ibitunguru 2 biseye
Sauce vinaigrette ikozwe mu tuyiko 2 duto twa moutarde ya Dijon, ibiyiko 2 bya vinaigre, ibiyiko 4 by’amavuta ya huile d’olive, umunyu, poivre, umutobe w’indimu 1 na tungurusumu.
Uko bikorwa :
Ronga imboga zose
Kata karoti uhagarika udusate tune kuri karoti nto, na dutandatu kuri karoti nini
Togosa amazi arimo umunyu
Sukamo karoti zimaremoiminota 5
Ongeramo imiteja bimare iminota iri hagati 7 ni 10
Bikure ku ziko ubishyire ahantu bihore
Bishyire mu gikoresho ukoreramo salade
Sukamo ibitunguru
Shyiramo ya vinaigrette uvange
Urwego News
Imyororokere
Salade y’imiteja na karoti
Ibikoresho ku bantu 4 :
Labels: guteka, ifunguro ribanza, igikoni


text:
Aba banyarwanda basabwe kwirengagiza amoko abatandukanya maze bagakorera hamwe mu kubaka igihugu.
Iki giterane cyahuzaga Abanyarwanda bo muri Amerika na Canada cyabaye ku matariki ya 5-7 Kanama 2016, i Texas ho muri Leta Zunze Ubumwe za Amerika.
Ambasaderi w’u Rwanda i Washington muri Leta Zunze Ubumwe z’Amerika, Mathilde Mukantabana wari umushyitsi mukuru yibukije abitabiriye igiterane ko nk’abakirisitu bafite inshingano yo kubaka igihugu cyababyaye.
Yabasabye kubera abandi urumuri rw’amahoro kuruta kwitwa umututsi,umuhutu cyangwa umutwa.
Ambasaderi Mukantabana yagize ati “Umuntu uwo ariwe wese ashobora kwiyita uko ashatse cyangwa akiyitirira icyo aricyo cyose ariko sibyo igihugu gishyize imbere. Igihugu gishyize imbere agaciro k’umunyarwanda kurusha ibindi byose. Umukirisitu nyawe ni urangwa n’urukundo rutavangura amoko, ufite ishyaka ryo kubaka igihugu cye.”
Yongeyeho ati “Igihe kirageze ubwo Abanyarwanda bagomba kurangwa n’urukundo rutarimo uburyarya, bakiga kutarenzaho bagaha imbaraga ibibahuza, bakima amajwi ibibatandukanya bityo bakamenyekana nk’ubwoko burangwa n’urukundo.”
Yakomeje avuga ko ibyo ‘Rwanda Christian Convention’ ikora byo guhuza Abanyarwanda bidatandukanye n’ibyo igihugu gikora maze aboneraho umwanya wo kubizeza ubufatanye no kubashyigikira mu bikorwa byiza bakora byo guhuza Abanyarwanda.
Mu bindi byagiye bigarukwaho mu biganiro by’amatsinda no mu nyigisho zatanzwe, abigisha bibanze ku kuvugako ubumwe bw’Abanyarwanda ari bwo bukwiye gushyirwa imbere kandi ko Kirisito ari cyo gisubizo.
Mu bandi batanze ubutumwa muri iki giterane harimo Bishop John Rucyahana wari mu bashyitsi baturutse mu Rwanda. We yatanze umukoro ku banyarwanda ababibutsa gusubira ku isoko bagakeza ubwiza bw’iyo bakomokaho ari yo ‘kanyarwanda’.
Yabasabye gufata gahunda ihamye yo kwegera bagenzi bagakorera hamwe nk’Abanyarwanda, bagahuza imbaraga bityo bakamurikira n’abanyamahanga agaciro kabo.
Rucyahana yasoje yingingira Abanyarwanda bitwa ko ari abakirisitu kujugunya inkota y’amacakubiri ntibabe nka Petero wagendanaga na Yesu nyamara afite inkota.
Iki giterane cyarimo Abanyarwanda bakabakaba magana atanu cyasusurukijwe n’abahanzi b’Abanyarwanda bafite impano barimo Aline Gahongayire, Aimee Uwimana, Willy Uwizeyimana, Rushimisha Romulus n’abandi.


text:
Ese wari ubizi?
Urusyo rwakoreshwaga rute mu bihe bya Bibiliya?
Urusyo barusyagaho ibinyampeke bikavamo ifu bakoragamo imigati. Mu ngo hafi ya zose, abagore cyangwa abagaragu bakoreshaga urusyo buri munsi. Mu bihe bya Bibiliya ijwi ry’urusyo ryumvikanaga buri munsi.—Kuva 11:5; Yeremiya 25:10.
Amashusho n’ibishushanyo byo muri Egiputa ya kera, bigaragaza abantu basya. Basyaga bate? Ibinyampeke byashyirwaga ku rusyo rusa n’urufukuye. Urwo rusyo rwabaga rushyigikiye kandi uwasyaga yarapfukamaga, agakoresha ingasire akagenda ayerekeza hirya no hino cyangwa imbere n’inyuma, kugira ngo ifu inoge. Hari igitabo cyavuze ko ingasire y’icyo gihe yaremeraga, ku buryo yashoboraga gupima hagati y’ibiro 2 na 4. Iyo bayiteraga umuntu yashoboraga kumwica.—Abacamanza 9:50-54.
Abagize umuryango batungwaga n’ifu yavaga mu binyampeke, ku buryo byari bibujijwe kugwatira urusyo rw’undi muntu. Mu Gutegeka kwa Kabiri 24:6, hagira hati “ntihazagire ufata urusyo cyangwa ingasire ho ingwate, kuko yaba afashe ingwate y’ubugingo bwa mugenzi we.”
Kuba “mu gituza” cy’umuntu bisobanura iki?
Bibiliya ivuga ko Yesu ‘ari mu gituza cya Se’ (Yohana 1:18). Ayo magambo yerekeza ku bucuti Yesu afitanye na se no kuba se amwemera. Nanone iyo mvugo ifitanye isano n’uko Abayahudi bo mu gihe cya Yesu bicaraga igihe babaga bafungura.
Icyo gihe bicaraga bakikije ameza. Umutware yicaraga yitegeye abantu, akicarira itako yerekeje amaguru ahagana inyuma, ubundi agashikamiza inkokora y’ibumoso ahantu hegutse hameze nko ku musego. Ibyo byatumaga ukuboko kwe kw’iburyo gusigara kwisanzuye. Ababaga bari ku meza bose bicariraga itako ry’ibumoso, umwe ari inyuma y’undi. Hari igitabo cyavuze ko “umutwe w’umuntu wabaga wegereye igituza cy’uwicaye inyuma ye, bityo bikavugwa ko yabaga ‘ari mu gituza cye.’”
Kwicara mu gituza cy’umutware w’umuryango cyangwa mu gituza cy’umusangwa mukuru byagaragazaga ko wubashywe, kandi bigahesha umuntu ishema. Ni yo mpamvu kuri Pasika Yesu yijihije bwa nyuma, intumwa Yohana ari na we ‘mwigishwa Yesu yakundaga’ yari yicaye mu gituza cye. Ibyo ni byo byafashije Yohana ‘kwigira inyuma akegama mu gituza Yesu’ kugira ngo agire icyo amubaza.


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
12 Muri icyo gihe, umwami Herode atangira gutoteza+ bamwe mu bagize itorero.
2 Yica Yakobo umuvandimwe wa Yohana,+ amwicishije inkota.+
3 Abonye ko bishimishije Abayahudi,+ afata na Petero. (Icyo gihe hari mu minsi mikuru y’imigati idasembuwe.)+
4 Aramufata amushyira mu nzu y’imbohe,+ amushinga amatsinda ane y’abasirikare bane bane ngo bajye bakuranwa kumurinda, kuko yateganyaga kuzamuzana imbere y’abantu pasika+ irangiye.
5 Nuko Petero arindirwa mu nzu y’imbohe, ariko itorero ryakomezaga gusenga+ rishyizeho umwete, rimusabira ku Mana.
6 Igihe Herode yendaga kumuzana imbere y’abantu, muri iryo joro Petero yari asinziriye aboheshejwe iminyururu ibiri ari hagati y’abasirikare babiri, n’abarinzi bari imbere y’urugi barinze inzu y’imbohe.
7 Ariko umumarayika wa Yehova ahagarara+ aho, maze umucyo umurika mu kumba Petero yari afungiyemo. Nuko akomanga Petero mu rubavu aramubyutsa,+ aramubwira ati “byuka vuba!” Iminyururu yari ku maboko ye ihita ivaho, iragwa.+
8 Uwo mumarayika+ aramubwira ati “kenyera kandi wambare inkweto zawe.” Nuko abigenza atyo. Hanyuma aramubwira ati “ambara umwitero+ wawe kandi ukomeze unkurikire.”
9 Nuko arasohoka akomeza kumukurikira, ariko ntiyamenya ko ibyo umumarayika yakoraga byari ukuri. Ahubwo yibwiraga ko yarimo abonekerwa.+
10 Banyura ku barinzi ba mbere n’aba kabiri, bagera ku rugi rw’icyuma rwo ku irembo ryerekeza mu mugi, maze urwo rugi rurikingura nta wurukozeho,+ baratambuka. Bamaze gusohoka bamanuka mu muhanda umwe, ako kanya uwo mumarayika atandukana na we.
11 Nuko Petero agaruye ubwenge aravuga ati “ubu noneho menye ko Yehova yohereje umumarayika we,+ akankiza+ amaboko ya Herode n’ibyo Abayahudi bose bari bategereje.”
12 Amaze kubitekerezaho, ajya kwa Mariya nyina wa Yohana wahimbwe Mariko,+ aho abantu benshi bari bateraniye basenga.
13 Akomanze ku rugi rwo ku irembo, umuja witwaga Rode ajya kureba ukomanze,
14 maze amenye ijwi rya Petero, ibyishimo bimubuza gukingura, ahubwo yirukankira mu nzu, ababwira ko Petero ahagaze ku irembo.
15 Baramubwira bati “wasaze!” Ariko akomeza kwemeza akomeje ko ari byo. Batangira kuvuga bati “ni umumarayika we.”+
16 Petero aguma aho akomeza gukomanga. Bakinguye baramubona, maze baratangara.
17 Ariko arabamama+ ngo baceceke, hanyuma abatekerereza mu buryo burambuye ukuntu Yehova yamukuye mu nzu y’imbohe, hanyuma aravuga ati “ibi mubibwire Yakobo+ n’abavandimwe.” Nuko arahava ajya ahandi hantu.
18 Bukeye+ haba impagarara nyinshi mu basirikare, bibaza mu by’ukuri uko byari byagendekeye Petero.
19 Herode+ amushakisha abyitondeye maze amubuze ahata abarinzi ibibazo, ategeka ko bajya guhanwa.+ Nuko aramanuka ava i Yudaya ajya i Kayisariya amarayo iminsi.
20 Muri icyo gihe Herode yashakaga kurwana n’abantu b’i Tiro n’i Sidoni. Nuko bahuza inama baramusanga, maze bamaze kwemeza Bulasito wari ushinzwe icyumba umwami yararagamo, bamusaba amahoro, kubera ko igihugu cyabo cyavanaga ibiribwa+ mu gihugu cy’umwami.
21 Ku munsi wagenwe, Herode yambara imyambaro ye y’ubwami, yicara ku ntebe y’imanza atangira kuganirira rubanda.
22 Abari bateranye bararangurura bati “noneho ni ijwi ry’imana, si iry’umuntu!”+
23 Ako kanya umumarayika wa Yehova aramukubita,+ kuko atari yahaye Imana icyubahiro.+ Nuko atangira kugwa inyo maze arapfa.
24 Ariko ijambo+ rya Yehova rikomeza kwamamara no gusakara hose.+
25 Barinaba+ na Sawuli barangije gutanga imfashanyo+ i Yerusalemu baragaruka, bazana na Yohana+ wahimbwe Mariko.
Yohereze
Yohereze
BIBILIYA-UBUHINDUZI BW'ISI NSHYA
Ibyakozwe 12
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
IGICE CYA 37
Tugomba kujya twibuka Yehova n’umwana we
TUVUGE ko hari umuntu uguhaye akantu keza cyane. Wakumva umeze ute?— Mbese, wamushimira gusa, ariko ugahita umwibagirwa? Cyangwa ahubwo wakomeza kujya umwibuka, ukibuka n’ako kantu yaguhaye?—
Yehova Imana yaduhaye impano nziza cyane. Yohereje Umwana we hano ku isi kugira ngo adupfire. Waba uzi icyatumye Yesu adupfira?— Icyo ni ikintu gifite akamaro cyane tugomba gusobanukirwa.
Nk’uko twabibonye mu Gice cya 23, Adamu yakoze icyaha igihe yicaga itegeko ritunganye ry’Imana. Kubera ko twese twakomotse kuri Adamu, natwe turi abanyabyaha. None se, utekereza ko ari iki dukeneye?— Urebye, ni nk’aho dukeneye undi mubyeyi mushya, wabaye hano ku isi ari intungane. Utekereza ko ari nde ushobora kutubera umubyeyi nk’uwo?— Ni Yesu.
Yehova yohereje Yesu hano ku isi kugira ngo atubere umubyeyi mu cyimbo cya Adamu. Bibiliya igira iti “‘umuntu wa mbere ari we Adamu yabaye ubugingo buzima,’ naho Adamu wa nyuma yabaye umwuka utanga ubugingo.” Adamu wa mbere ni nde?— Yee, ni wa wundi Imana yaremye mu mukungugu. Naho Adamu wa kabiri we ni nde?— Ni Yesu. Bibiliya ibigaragaza igira iti ‘umuntu wa mbere [ari we Adamu] yaturutse mu butaka ari uw’ubutaka, naho umuntu wa kabiri [ari we Yesu] yaturutse mu ijuru.’—1 Abakorinto 15:45, 47; Itangiriro 2:7.
Kubera ko Imana yafashe ubuzima bwa Yesu ikabukura mu ijuru ikabushyira mu nda ya Mariya, byatumye Yesu ataba umunyabyaha nkatwe abantu twakomotse kuri Adamu. Ngiyo impamvu yatumye Yesu avuka atunganye (Luka 1:30-35). Ni na yo mpamvu igihe Yesu yavukaga, abamarayika babwiye abungeri bati ‘uyu munsi Umukiza yabavukiye’ (Luka 2:11). Ariko se, kugira ngo Yesu atubere Umukiza, ni iki yagombaga kubanza gukora?— Yagombaga kubanza gukura, akaba umugabo nk’uko Adamu yari ameze. Ni bwo noneho Yesu yashoboraga kuba ‘Adamu wa kabiri.’
Umukiza wacu, ari we Yesu, azatubera na “Data wa twese Uhoraho.” Uko ni ko Bibiliya imwita (Yesaya 9:5, 6). Koko rero, Yesu, we utunganye, ashobora kutubera data mu mwanya wa Adamu, we wakoze icyaha, bityo ntabe agitunganye. Ubwo rero, dushobora guhitamo ko ‘Adamu wa kabiri’ atubera data. Nk’uko tubizi ariko, Yesu na we ni Umwana wa Yehova Imana.
Turamutse tumenye ibihereranye na Yesu, ashobora kutubera Umukiza. Waba ucyibuka icyo dukeneye gukizwa?— Yee, dukeneye gukizwa icyaha n’urupfu twarazwe na Adamu. Ubuzima butunganye Yesu yatanzeho igitambo ku bw’inyungu zacu igihe yari amaze gukura, bwitwa incungu. Yehova yatanze incungu kugira ngo tujye tubabarirwa ibyaha byacu.—Matayo 20:28; Abaroma 5:8; 6:23.
Nta gushidikanya rwose ko nta n’umwe muri twe wifuza kwibagirwa ibyo Imana n’Umwana wayo badukoreye. Si byo se?— Yesu yeretse abigishwa be uburyo bwihariye buzajya bubafasha kwibuka ibyo yabakoreye. Reka turebe ubwo ari bwo.
Reka tuvuge ko turi mu cyumba cyo hejuru Yesu n’intumwa ze barimo, i Yerusalemu. Ni nijoro. Yesu n’intumwa ze bari ku meza. Ku meza hari inyama z’intama zokeje, imigati na vino itukura. Barafata ifunguro ryihariye. Waba uzi impamvu?—
Iryo funguro ribibutsa ibyo Yehova yakoze imyaka amagana n’amagana mbere y’aho, igihe abagaragu be b’Abisirayeli bari abacakara mu gihugu cya Misiri. Icyo gihe, Yehova yabwiye abagaragu be ati ‘buri muryango wice umwana w’intama, maze usige amaraso hejuru ku muryango w’inzu.’ Hanyuma yongeyeho ati ‘mujye mu mazu yanyu, murye uwo mwana w’intama.’
Abisirayeli babigenje uko Yehova yababwiye. Muri iryo joro, umumarayika w’Imana yanyuze mu gihugu cyose cya Misiri. Amazu yose uwo mumarayika yagiye yinjiramo, yagiye ahica umwana w’imfura. Ariko iyo yageraga ku nzu isizeho amaraso ku muryango, yarayirekaga, akajya ku nzu ikurikiraho. Muri ayo mazu nta mwana n’umwe yahishe. Farawo, umwami wa Misiri, yakuwe umutima n’ibyo umumarayika wa Yehova yakoze. Ku bw’ibyo, yabwiye Abisirayeli ati ‘ntimukiri abacakara. Mugende, muve mu Misiri.’ Ako kanya Abisirayeli bahise bafata ibintu byabo babishyira ku ngamiya no ku ndogobe, bava mu Misiri.
Nta bwo Yehova yashakaga ko abagaragu be bakwibagirwa icyo gikorwa yabakoreye, abakura mu bucakara. Ku bw’ibyo, yarababwiye ati ‘incuro imwe buri mwaka, mugomba kujya murya ifunguro rimeze nk’iryo mwariye iri joro.’ Iryo funguro ryihariye, baryise Pasika. Bibukaga ko muri iryo joro, umumarayika w’Imana yagiye arenga amazu yari asizeho amaraso.—Kuva 12:1-13, 24-27, 31.
Ibyo ni byo Yesu n’intumwa ze batekerezaho mu gihe basangira ifunguro rya Pasika. Ubu noneho barangije kurya, none Yesu agiye gukora ikintu gikomeye cyane. Mbere yo kugikora ariko, abanje gusohora Yuda, wari intumwa mbi. Ubu noneho Yesu afashe umwe mu migati yari igiye gusigara, arawusengera, awukatamo uduce, aduha abigishwa be. Arababwiye ati ‘mwakire murye.’ Hanyuma, yongeyeho ati ‘uyu mugati ugereranya umubiri wanjye ndi butange mbapfira.’
Hanyuma, Yesu afashe igikombe cya vino itukura. Nyuma y’isengesho ryo gushimira, agihaye abigishwa be, agira ati ‘munyweho mwese.’ Yongeyeho ati ‘iyi vino, igereranya amaraso yanjye ngiye kumena kugira ngo mbakize ibyaha byanyu. Ibi mujye mubikora kugira ngo munyibuke.’—Matayo 26:26-28; 1 Abakorinto 11:23-26.
Waba wabonye ko Yesu yavuze ko abigishwa be bagombaga gukomeza kujya bakora batyo kugira ngo bamwibuke?— Guhera ubwo, nta bwo bari kuzongera kujya bafata ifunguro rya Pasika. Ahubwo, rimwe mu mwaka, bari kuzajya bafata ifunguro ryihariye ribafasha kwibuka Yesu n’urupfu rwe. Iryo funguro ryitwa Ifunguro ry’Umwami rya Nimugoroba. Muri iki gihe, dukunze kuryita Urwibutso. Waba uzi impamvu?— Ni ukubera ko ritwibutsa ibyo Yesu na Se, ari we Yehova Imana, badukoreye.
Umugati utwibutsa umubiri wa Yesu. Yesu yemeye gutanga umubiri we kugira ngo tuzabone ubuzima bw’iteka. Naho vino itukura yo itwibutsa iki?— Yo itwibutsa agaciro k’amaraso ya Yesu. Amaraso ya Yesu arusha agaciro amaraso y’umwana w’intama yamenetse kuri Pasika mu Misiri. Waba uzi impamvu?— Bibiliya ivuga ko amaraso ya Yesu ashobora gutuma tubabarirwa ibyaha. Kandi igihe tuzaba twababariwe ibyaha byacu byose, ntituzongera kurwara, gusaza cyangwa gupfa. Tugomba kujya dutekereza kuri ibyo bintu byose mu gihe tugiye kwizihiza Urwibutso.
Ariko se, abantu bose ni ko bemerewe kurya ku mugati no kunywa kuri vino igihe cyo kwizihiza Urwibutso?— Yesu yabwiye abo basangiye umugati na vino ati ‘tuzafatanya mu bwami bwanjye kandi tuzicarana ku ntebe z’icyubahiro mu ijuru’ (Luka 22:19, 20, 30). Ni ukuvuga ko abo bigishwa bari kuzajya mu ijuru kuba abami hamwe na Yesu. Ku bw’ibyo rero, abantu bafite ibyiringiro byo kuzategekana na Yesu mu ijuru ni bo bonyine bagomba kurya ku mugati no kunywa kuri vino.
Icyakora, n’abantu batarya ku mugati cyangwa ngo banywe kuri vino na bo bagomba kuba bahari mu gihe cyo kwizihiza Urwibutso. Waba uzi impamvu?— Ni ukubera ko Yesu yatanze ubuzima bwe ku bwabo na bo. Iyo twizihije Urwibutso, tuba tugaragaje ko ibyo byose tukibizirikana. Tuba twibuka impano ihebuje Imana yaduhaye.
Dore imwe mu mirongo igaragaza akamaro k’incungu ya Yesu: 1 Abakorinto 5:7; Abefeso 1:7; 1 Timoteyo 2:5, 6; na 1 Petero 1:18, 19.


text:
Teta Diana avuga ko mu buzima bwe umuntu yishimira ndetse akanamwubaha ari Madamu Jeannette Kagame wigeze no kumuha igihembo muri 2015, nk’umwe mu rubyiruko rwageze ku bikorwa by’indashyikirwa (CYRWA: Celebrating Young Rwandan Achievers), bigahindura imibereho yarwo n’iy’umuryango nyarwanda.
Mu kiganiro kirambuye IGIHE yagiranye n’uyu muhanzi wari umaze igihe aba ku Mugabane w’u Burayi aho yari yaragiye gutunganyiriza album yitegura gusohora, yagarutse ku mibereho nk’umuhanzi anakomoza ku bitangaje byagiye bimubaho mu buzima bwe.
Teta Diana avuga ko ikintu adashobora gutakazaho umwanya n’amafaranga mu buzima bwe ari ’ukwihindura uko ataremwe’ cyangwa kwisiga amavuta runaka ahindura imimerere y’uruhu rwe, ibyo ab’iki gihe bakunze kwita ’kwisiga mukorogo’.
Yagize ati "Ikintu ntatakazaho amafaranga ni ukwihindura uko ntari, nko kwitukuza wenda nkigira mwiza cyane birenze kwisiga no gusa neza mu buryo karemano uko nsa."
Muri iki kiganiro uyu muhanzi yagarutse ku bihe byiza yumva yagize mu buzima, akomoza ku mpano yifuza ariko adafite yo gusimbuka urukiramende ariko nubwo bimeze gutyo ahamya ko nta kintu yifuza guhindura mu buzima bwe kuko ibyiza n’ibibi yanyuzemo ari byo byatumye aba uwo ari we magingo aya.
Mu kuvuga ku byo yakoze mu buto atazibagirwa, Teta agira ati "Ntabwo ndi bwibuke ngo umwaka wari uyu ariko ndumva nari mfite nk’imyaka umunani i Butare. Iwacu bazanye urwagwa rw’ubuki noneho ndarunywa, ibyishimo birandenga, nariye ikiro cy’umunyu muri avoka. Ni ibintu ntashobora kwibagirwa."
Teta Diana aritegura gusohora album yise ’Iwanyu’, izasohokaho indirimbo zirimo izo yasohoye mbere ndetse n’izo yakoreye mu Burayi mu gihe yamazeyo.


text:
Ubu buryo bwazanywe n’umuryango Icco Coperation, bukubiyemo inyigisho z’abahanga mu buhinzi, bagafasha abahinzi mu gukorana n’ibigo by’imari mu bijyanye n’ubuhinzi no gufasha abahinzi kubona imbuto n’inyongeramusaruro zigezweho hifashishijwe inzobere muri byo.
Kuri uyu wa gatatu tariki 09 Ugushyingo 2016, ubwo hatangizagwa ubu bury ku mugaragaro, Mbonyinshuti Marcel ushinzwe guteza imbere uruhererekane nyongeragaciro muri Icco Cooperation, yavuze ko buzafasha umuhinzi kuva ahinga kugeza agejeje umusaruro we ku isoko.
Ibi ngo bizatuma umuhinzi agirwa inama z’uburyo yahingamo, uburyo yakoresha inyongeramusaruro, bamuhuze n’ibigo by’imari kandi abone amafaranga atamuhenze bityo umusaruro wiyongere ndetse n’amafaranga yashoraga mu buhinzi agabanuke.
Yagize ati “Ubu buryo burafasha umuhinzi uburyo bugezweho mu buhinzi abone ibikoresho bigezweho, agirwe inama y’uburyo ahingamo n’ibyo atera bitewe n’inyigo twahakoreye, kandi azagera ku mafaranga ku buryo butamuhenze, bityo umusaruro we wiyongere kandi yunguke amafaranga menshi.”
Mbonyishuti avuga ko biteze ko nibura umusaruro w’umuhinzi uzikuba kabiri ndetse n’amafaranga yashoraga akagabanuka nibura ishuro ebyiri.
Abahinzi biteze ko ubu buryo buzatuma barushaho kwiteza imbere, kuko bari bagowe no gukorana n’ibigo by’imari, ubumenyi bukaba buke mu bijyanye n’ubuhinzi n’ibikoresho bigezweho ntibabibone, ibi ngo byatumaga bashora amafaranga menshi n’imbaraga nyinshi, kandi ntibabone inyungu ihwanye n’ibyo bashoye.
Munyambanza Evariste yagize ati “Twiteze ubumenyi bwisumbuye mu buhinzi, ibigo by’imari ntibyumvaga ko umuhinzi yashora akunguka akishyura banki, nitubona n’ibikoresho bigezweho, twiteze kuzabona umusaruro ushimishije.”
Uyu mushinga wo guteza imbere abahinzi uri gukorerwa mu bihugu bine, u Rwanda, Senegal, Ethiopie na Burkinafasso, ukaba ari umushinga Icco Cooperation iterwamo inkunga na Master Card Foundation, ukazatwara miriyoni 17 z’amadorari y’Amerika mu gihe cy’imyaka itanu.
Uyu mushinga uzibanda mu ntara y’Uburasirazuba n’Amajyepfo ugere mu gice gito cy’Uburengerazuba n’Amajyaruguru, ukazagera ku bahinzi basaga ibihumbi 44.
Ibitekerezo ( 1 )
Ntabwo ariko badusobanuriye uko bakora. Byaba byiza kuko numva byafasha abahinzi atari gusa abo bakorana ahubwo n’abandi babigiraho.
Murakoze


text:
Nyamagabe: Urubyiruko rufite byinshi rushingiraho rusaba ko manda y’umukuru w’igihugu yongerwa
Urubyiruko rwo mu murenge wa Kibumbwe akarere ka Nyamagabe, rufite byinshi rushingiraho rusaba ko itegeko nshinga ku ngingo yaryo y’101 rivugururwa, umukuru w’igihugu cy’U Rwanda Paul Kagame akabasha kwiyamamariza manda ya gatatu kubera ibyiza yarugejejeho.
Kuri uyu wa 20 Nyakanga 2015, mu Umurenge wa Kibumbwe, Akarere ka Nyamagabe, abaturage barenga 3,000 bitabiriye igikorwa cyari kiyobowe na bamwe mu badepite bagize inteko inshingamategeko, cyo kugaragaza impamvu bifuza ko itegeko nshinga ryavugururwa.
Iki gikorwa kikaba cyari kigamije kubaza abaturage impamvu bifuza ko itegeko nshinga ryavugururwa, kugira ngo umukuru w’igihugu ahabwe amahirwe yo kongera kwiyamamariza manda ya gatatu, kandi n’abatifuza ko rihinduka bahabwe urubuga.
Urubyiruko rwo muri uyu murenge rukaba rwatangaje ko rwifuza ko iri tegeko ryavugururwa kuko nk’abari abakene bakuwe mu ubwigunge bakabasha nabo kwiga kandi ku buntu.
Venuste Hakizimana wiga mu mwaka wa kane ishami ry’amateka, ubukungu na gewogarafi aravuga ko umukuru w’igihugu akwiye gukomeza kuyobora kuko yabaye amashuri bakigira ubuntu.
Aragira ati “Nkatwe twari tuvutse mu miryango ikennye, ntabwo twari kubasha kwiga ariko yaduhaye amashuri y’ubuntu turiga rero turumvako itegeko snhinga ryabihindura, agakomeza akyobora bityo natwe tugakomeza kugira imbere heza.â€
Phillipe Byiringiro nawe aravuga ko ngo ashimira umubyeyi wibutse abaciye bugufi kandi buri mwana wese yaba umukobwa yaba umuhungu akemererwa kwiga.
Aragira ati “mbere twumvaga ko higa abana babayobozi bakomeye, ariko uwo mubyeyi yabonye ko hari abantu batishoboye adushyiriraho amashuri, dukorana ibizami bya leta n’abiga mu bigo bikomeye tugatsinda hakaba n’abo turusha rero akwiye gukomeza kuyobora.â€
Abaturage bakaba bahawe umwanya wo gusobanura impamvu umukuru w’igihugu yakomeza kuyobora, aho benshi bashingiraga ku bikorwa umukuru w’igihugu yabagejejeho bavuga iby’iterambere n’ibyabakuye mu bukene.
Abaturage bo muri uyu murenge wahoze ari komini Karambo, bakaba baricwaga n’inzara bitewe no kuteza kandi kakaba n’agace kari gakennye kurusha utundi mu gihugu hose.


text:
Ndabasuhuje mwebwe mwese abakomeza kudukurikira no kutwereka ko muri kumwe natwe Imana Se w’Umwami wacu Yesu Kristo ibahe umugisha kandi ibagirire neza.
Uyu munsi turaganira ku ijambo ryibanda ku kuyoborwa na Mwuka Wera ndetse no kumwemera tukamwumvira nkuko tubisanga mu rwandiko Pawulo yandikiye Abaroma 8:14 havuga ngo:’ Abayoborwa n’Umwuka w’Imana nibo bana b’Imana ‘.
Imana imaze kurema umuntu mu ishusho yayo , icyatumye ibikora nuko yashakaga ko anayumvira akayiyoboka . Akagendera ku mategeko yayo , akemera ibyo imubwira kuko yari imuhaye ubutware bwo gutegeka no kwita amazina ibintu byose . N’uyu munsi rero Imana iracyakeneye ko tuyoborwa nayo nkuko Yesu ajya gutandukana n’abigishwa be yasize ababwiye ko azaboherereza umufasha wo kubana nabo akabayobora mukuri kose .
Uyu Mwuka Wera rero niwe wenyine wabasha kutuyobora mu kuri kose , ibyo twebwe dushidikanyaho iyo tumwereye tukamuha ikaze mu mitima yacu , we araza akabana natwe , akatuyobora nkuko bikwiriye kandi mu bushake bwe kuko buhora iteka ari bwiza kuri twe.
Mwuka wera niwe wenyine utugirira impuhwe akadutakira atunihira iminiho myinshi imbere y’Imana data mu Ijuru . Biradusaba rero kwitoza kuyoborwa nawe iminsi yose nkuko ijambo rimaze kubitubwira ngo abayoborwa nawe nibo bana b’Imana , ntago wavuga ko umuntu ari Umubyeyi wawe kandi utamwumvira .
2 Abakorinto 3 : 6 : Haravuga ngo ‘ ibyo nibyo byiringiro twiringira Imana kubwa kristo si uko twihagije ubwacu ngo dutekereze ikintu cyose nkaho aritwe cyaturutseho , ahubwo tubashishwa n’Imana. Niyo yatubashishije kuba ababwiriza bisezerano rishya batari ab’inyuguti , ahubwo nab’Umwuka kuko inyuguti yicisha naho umwuka ahesha ubugingo’.
Igituma abantu benshi birengagiza ijwi rya Mwuka Wera ni uko usanga bibwira yuko ubwabo nabo hari icyo bakora ndetse bakabona n’ibintu barabikora mu buryo bwabo kandi bigacamo rwose . Bakibwira y’uko bafite amahirwe mu rugendo rwabo ariko Imana imaze kukurema yaguhaye ubwenge bwo guhitamo ikibi n’ikiza ndetse inakubuza kugira ikindi cyose wita Imana mu buzima bwawe ngo uyoborwe nacyo , cyaba ikiremwa cyangwa ikintu cyose cyayisimbura kikakubera umuyobozi .
Niyo mpamvu iri jambo ryanditse rero har’igihe usanga twarasomye byinshi ndetse tukibwira ko twayoboza ingo ,imiryango ,ibigo dukoreramo ,ndeste n’ubuzima bwacu ubwenge dufite cyangwa impamyabumenyi n’impamyabushobozi z’ikirenga dufite , ariko sibyo kuko aho uri hose Imana Irahashaka kuhabona icyubahiro cyayo.
Umubwiriza 12.9-14
Hagira hati :” Maze kandi kuko Umubwiriza yari umunyabwenge, yakomeje kwigisha abantu ubwenge. ni ukuri yaratekereje agenzura ibintu, aringaniza imigani myinshi . Umubwiriza yashatse kumenya amagambo akwiriye n’ibyanditswe bitunganye, iby’amagambo y’ukuri , Amagambo y’abanyabwenge ameze nk’ibihosho, n’amagambo y’abakuru b’amateraniro ameze nk’imbereri zishimangiwe cyane, yatanzwe n’umwungeri umwe. Ariko kandi mwana wanjye uhuguke. Kwandika ibitabo byinshi ntibigira iherezo, kandi kwiga cyane binaniza umubiri. Iyi ni yo ndunduro y’ijambo, byose byarumviswe. Wubahe Imana kandi ukomeze amategeko yayo, kuko ibyo ari byo bikwiriye umuntu wese. Kuko Imana izazana umurimo wose mu manza, n’igihishwe cyose ari icyiza cyangwa ikibi.”
Mukundwa nta kindi gifite akamaro usibye kubaha Imana, kuko kubaha Imana nibyo soko y’ubwenge, naho kugwiza ubwenge bw’isi bikimura Imana muri wowe, icyanditswe dusomye kitubwiye ko nta kindi gifite akamaro muri ubu buzima, usibye kubaha Imana.
Imigani 10:14 :” Abanyabwenge nyabo bikoranyiriza kumenya, Ariko akanwa k’umupfapfa ni akaga karimbura vuba.”
Impamvu ukwiye kumenya Yesu Kristo nuko ariwe soko duhererwamo kumenya Imana byuzuye kandi ni nawe soko y’ubwenge nyakuri.
1 Abakorinto 1: 30-31 :” Ni yo ibaha kuba muri Kristo Yesu waduhindukiye ubwenge buva ku Mana, no gukiranuka no kwezwa no gucungurwa, kugira ngo bibe nk’uko byanditswe ngo “Uwirata yirate Uwiteka.”
Mu yandi magambo ijambo ry’Imana riradusaba ko ukwiye kwirata wese akwiye kwirata ko azi Imana cyangwa ko afite ubwenge nyabwo aribwo kumenya Imana.
Ndangije rero mbakangurira kumenya Yesu Kristo kuko ariwe soko ndetse ni shingiro ry’ubwenge butari ubw’isi , ahubwo ariwe bwenge buva ku Mana. Ntatererana uwamutakiye ahubwo aramutabara.
Imana ibahe umugisha


text:
Turi mu gihe cy’ibiruhuko n’iminsi mikuru ya Noheli n’ubunani. Ni igihe cyo guhaha ibintu byinshi kandi bidasanzwe, gutaka aho kuba n’ibiribwa, kwishimisha ndetse no kurya ari na cyo gikuru mu bintu byose bikorwa muri iki gihe.
Ngo iki gihe cyo kwishimana n’imiryango n’inshuti gituma abantu benshi biyongera ibiro. Ubushakashatsi bwagaragaje ko muri iki gihe cy’iminsi mikuru, hari abantu biyongera ibiro 5, kandi ntibazongere kubitakaza na rimwe.
Nk’uko urubuga rwa health.usnews.com rubitangaza, ngo muri rusange abantu badasanganywe umubyibuho ukabije biyongera ikiro kimwe muri ibi bihe. Mu by’ukuri uku si ukwiyongera cyane, ngo ariko igitangaje ni uko iki kiro abantu bakunze kwiyongera batajya bagitakaza.
Uku kwiyongera umubyibuho bishobora gutuma ibibazo nk’umubyibuho ukabije, indwara z’umutima na diyabete yo mu cyiciro cya 2 byiyongera.
Abantu bakuru bafite umubyibuho ukabije baba bafite ibyago byo kwiyongera kurushaho muri iki gihe cy’iminsi mikuru, aho biyongera byibura ibiro 5. Ibi biba no ku bana bafite umubyibuho ukabije kurusha abafite ibiro bikwiye.
Inyigo yanagaragaje ko abana mu gihe cy’iminsi mikuru barya calories 6000 ku munsi, ni ukuvuga inshuro 3 z’izo bagomba gufata ku munsi.
Mu gihe cy’ibiruhuko n’iminsi mikuru, abantu baba barahagaritse imyitozo ngororamubiri kandi badakunda kugenda n’amaguru, ibi biza byiyongera ku biryo bibyibushya abantu barya muri iki gihe.
Ngo igihe cy’iminsi mikuru nticyakagombye kuba igihe cyo gutangira gukora imyitozo ngororamubiri, ariko si n’igihe cyo gutakaza ubuzima bwiza.
Impuguke mu mirire zivuga ko kwizihiza iminsi mikuru no kujya mu biruhuko bishobora gukorwa ariko hifashishwa indyo nziza ku buzima.
Ngo iminsi mikuru ntivuga kuryagagura cyangwa se kurya ibiryo bifite ingaruka mbi ku mubiri. Ni byiza kurya mu rugero, kandi ukamenya neza ko ibyo urya bitazagukururira ibibazo mu gihe kizaza.


text:
Amasomo:
Hoz 3, 1-6: “Icyo nshaka ni impuhwe, si ibitambo”
Zab 50: “Mana yanjye ngirira imbabazi, kubera impuhwe yawe”.
Lk 18, 9-14: “ngirira ibabazi Nyagasani, kuko ndi umunyabyaha”.
TUZIRIKANE IJAMBO RY’IMANA
Amagambo yo mu Ivanjili ntagatifu uko yanditswe na Luka (Lk 18, 9-14)
“Abantu bamwe bibwiraga ko ari intungane…”; nyamara kwibona nk’intungane ni ukwibeshya. Yohani mutagatifu, mu Ibaruwa ye ya mbere (1 yh 1,8) abisobanura neza agira ati: “niba tuvuze tuti ‘Nta cyaha tugira’, tuba twibeshya ubwacu, nta kuri kuba kuturimo”(1yh 1,8). Ahandi, aragira ati : “niba rero tuvuze tuti ‘nta cyaha twigeze dukora’, tuba tuyigize umubeshyi, kandi Ijambo ryayo ntiriduturemo”( 1 yh 1, 10) Uwibwira ko ari intungane, agira igishuko cyo kwigereranya n’abandi, akabona ko abasumbije ubutungane, bityo bikamutera kwikuza. Nta kabuza rero arabasuzugura rwose. “Intungane”, muri Bibiliya, ni abakora ugushaka kw’Imana. Kuko bakurikiza amategeko y’Imana.
“Umwe yari umufarizayi…”abafarizayi, ni abantu bakomeye ku mihango y’idini ryabo, bagaharanira kuzuza amategeko ya Musa. Bongeragaho ibikorwa byo kwibabaza, ndetse na bimwe mu bikorwa by’urukundo.
Ariko rero, uwo Luka atubwira uyu munsi, azi rwose ko ubutungane bwe abukesha imbaraga ze bwite zonyine. Arihagije kandi azi ko ari intangarugero; ibyo rero bimutera gusuzugura abandi.
Ntacyo akeneye ku Mana; abona ko yihagije; uwo mwirato wo kumva yihagije ugaragara cyane mu bafarizayi ubuza inema y’Imana kugira uko ibafasha.
Ngaho rero twumve uko isengesho rye riteye : nta cyo akeneye ku Mana, arireba we wenyine. Ibyo bigaragazwa n’iyi mvugo ngo “njyewe …” iri jambo “njye” riboneka inshuro enye zose mu isengesho rye rigufi, kandi igihe cyose arikoresha ashaka kwivuga ibigwi. Arihagije rwose. Ntagishoboye gusobanukirwa n’inzira z’Ukuri. Ntabona ko ari ingabire y’Imana imuha gukora ibyiza byose akora. None ntagishoboye kuyishimira no kuyisingiza. Iri sengesho ry’uyu mufarizayi riratwereka imisengere mibi itagomba kwiganwa. Isengesho rero ryagombye gukorwa mu buryo bubusanye n’ubw’uriya mufarizayi.
“…undi ari umusoresha.”Abasoresha bari abanyabyaha bazwi, bakaba barahumanyijwe n’uko batitaruraga abanyamahanga, kandi bakaba bangwa na rubanda kuko bakaga imisoro irenze iyo amategeko agena.
Nimucyo twitegereze rero uko uyu musoresha yitwaye mu isengesho rye. Ritandukanye rwose n’iry’umufarizayi!
Umufarizayi we aremaraye, naho umusoresha we yihagarariye kure, atinya no kubura amaso ngo ayerekeze hejuru.
Umufarizayi aribona nk’aho ari igitangaza kandi agashaka ko abantu babona ko na we ari igitangaza.
Umusoresha we arikomanga ku gituza;
Umufarizayi ashaka ko Imana ibona ko afite agaciro gakomeye,
Umusoresha we ashaka ko Imana imugirira impuhwe.
Muri iri busanya mu misengere, Mutagatifu Luka arashaka kutwereka urugero rw’ukwicisha bugufi kandi agashaka kutwumvisha ko Imana ikuza abicisha bugufi, kandi ko abicisha bugufi aribo bashobora gushimisha Imana, ko abicisha bugufi aribo baronka ubutoni mu maso yayo.
Kenshi rero mu migani dusanga ibintu bibusanye n’uko benshi basanzwe babibona: ababonaga umufarizayi agana mu ngoro baramushimagizaga, naho umusoresha we yari umuntu ugayitse…
Mu kugaruka bavuye gusenga, umusoresha niwe wari wishimye, ari kumwe n’Imana, ariko ku mu farizayi, si uko.
“uwikuza wese azacishwa gugufi, naho uwicisha bugufi akazakuzwa”. Iri se ni ryo somo twakura muri uyu mugani? Birashoboka! Cyangwa se, iri somo riradusigira urumuri ku byerekeye urukundo rw’Imana rwiturira gusa mu mitima y’abiyoroshya kandi ikaba ariyo Imana yishimira.
Tuzirikane
Ishusho
Nditegereza aba bagabo babiri bari mu ngoro: umufarizayi n’umusoresha. Baranyuranye pe!
Inema cyangwa ingabire dusaba
Dusabe Inema yo kubaho mu rukundo, tukireba uko Imana itureba nta bwibone.
Tumurikirwe n’Ijambo ry’Imana
-Ese ni iki ntunze, ni iki ntafite?
-No kubasha kwakira inema y’Imana, kwikuzamo impano Imana yampaye, ku bwanjye ntibishoboka, ahubwo nabyo mbikesha inema y’Imana.
-Ngomba kumenya gukoresha neza ibyo Imana yampaye byose, nkareka kubyiyitirira.
Ahubwo se, icyo ndicyo cyose n’ibyo ntunze byose simpamagariwe kubikoresha mu kwamamaza Ingoma y’Imana?
Ducengerwe n’Ijambo ry’Imana.
Umusoresha se ntampaye isomo rikomeye, ry’agaciro ? Iryo somo rikaba iryo guhugukira kumenya intege nke zanjye n’ibyaha byanjye ; nkamenya kwiyaka ikibi kihishe muri njye kandi nkizera impuhwe z’Imana zitagira urugero ?
Nakura nte mu kwicisha bugufi ?
Isengesho
Zab 131 (130) 1-2
Nyagasani, umutima wanjye ntacyo wakwiratana,
n’amaso yanjye ntacyo arangamiye ;
ntabwo ndarikiye ubukuru,
cyangwa ibintu by’agatangaza bindenze.
Ahubwo umutima wanjye uratuje, kandi uriyoroheje
nk’umwana w’igitambambuga mu gituza cya nyina!